(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΒ΄

Παρασκευή 23 Νοεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Κοζάνης και το 1o Δημοτικό Σχολείο Αγίας Παρασκευής, σελ.
3. Αναφορά από τον Πρόεδρο της Βουλής κ. Νικόλαο Βούτση στην Ημέρα Εορτασμού της Εθνικής Αντίστασης και στη Διεθνή Ημέρα για την Εξάλειψη της Βίας Κατά των Γυναικών, σελ.
4. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 26 Νοεμβρίου 2018, σελ.
2. Συζήτηση επικαίρων ερωτήσεων:
 α) Προς τον Υπουργό Περιβάλλοντος και Ενέργειας, με θέμα: «Αύξηση του κονδυλίου για την προμήθεια ξύλων από τους κατοίκους των ορεινών οικισμών του νομού Φλώρινας και έγκαιρη εκταμίευσή του προς τις Διευθύνσεις Δασών», σελ.
 β) Προς τον Πρωθυπουργό κ. Αλέξη Τσίπρα, του Προέδρου της Κοινοβουλευτικής Ομάδας της Νέας Δημοκρατίας και Βουλευτή Β΄ Αθηνών κ. Κυριάκου Μητσοτάκη, σύμφωνα με τα άρθρα 129 και 132 του Κανονισμού της Βουλής, με θέμα: «Ανομία στα Πανεπιστήμια», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΝΑΓΝΩΣΤΟΠΟΥΛΟΥ Α. , σελ.
ΓΕΩΡΓΙΑΔΗΣ Μ. , σελ.
ΜΗΤΣΟΤΑΚΗΣ Κ. , σελ.
ΣΚΟΥΡΟΛΙΑΚΟΣ Π. , σελ.

Β. Επί των επικαίρων ερωτήσεων:
ΑΝΤΩΝΙΑΔΗΣ Ι. , σελ.
ΜΗΤΣΟΤΑΚΗΣ Κ. , σελ.
ΤΣΙΠΡΑΣ Α. , σελ.
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΒ΄

Παρασκευή 23 Νοεμβρίου 2018

Αθήνα, σήμερα στις 23 Νοεμβρίου 2018, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-11-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΑ΄ συνεδριάσεώς του, της Πέμπτης 22 Νοεμβρίου 2018 σε ό,τι αφορά την ψήφιση στο σύνολο του σχεδίου νόμου: «Μείωση ασφαλιστικών εισφορών και άλλες διατάξεις»).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς να ανακοινώσω στο Σώμα το δελτίο επίκαιρων ερωτήσεων της Δευτέρας 26 Νοεμβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

 1. Η με αριθμό 167/20-11-2018 επίκαιρη ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτουπρος τον Υπουργό Εθνικής Άμυνας,με θέμα: «Βελτιώσεις στο εργασιακό καθεστώς των εθνοφυλάκων».

 2. Η με αριθμό 166/19-11-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος- Αδώνιδος Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (ΟΔΔΗΧ) με την επενδυτική τράπεζα “ROTHSCHILD”».

 3. Η με αριθμό 154/13-11-2018 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας,με θέμα: «Οριακή η κατάσταση στο Εθνικό Σύστημα Υγείας».

4. Η με αριθμό 171/20-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Οικονομικών, με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 165/19-11-2018 επίκαιρη ερώτηση του Βουλευτή του Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Καθυστερήσεις στο Ολοκληρωμένο Σύστημα Διαχείρισης Δικαστικών Υποθέσεων Πολιτικής και Ποινικής Δικαιοσύνης (ΟΣΔΔΥ-ΠΠ)».

2. Η με αριθμό 170/20-11-2018 επίκαιρη ερώτηση του Βουλευτή Λάρισας της Νέας Δημοκρατίας κ. Κωνσταντίνου Μπαργιώτα προς τον Υπουργό Υγείας, με θέμα: «Αδυναμία ολοκλήρωσης προγράμματος εφημεριών Κέντρου Δηλητηριάσεων από 01-01-2019».

3. Η με αριθμό 172/20-11-2018 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκαπρος τον Υπουργό Οικονομικών, σχετικά με την περιοχή Άγιος Ανδρέας, στη Νέα Μάκρη Αττικής και τις παράνομες διεκδικήσεις της Εκκλησίας.

4. Η με αριθμό 173/20-11-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ).

5. Η με αριθμό 174/20-11-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας,με θέμα: «Προβλήματα στη λειτουργία του Κέντρου Φυσικής Ιατρικής και Αποκατάστασης (ΚΕΦΙΑΠ) Αμφιλοχίας».

6. Η με αριθμό 175/20-11-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκουπρος την Υπουργό Προστασίας του Πολίτη, με θέμα: «Για τις συνεχιζόμενες δολοφονικές επιθέσεις φασιστοειδών απέναντι σε μετανάστες εργάτες στους Δήμους Αχαρνών και Φυλής».

7. Η με αριθμό 159/16-11-2018 επίκαιρη ερώτηση του Ανεξάρτητου Βουλευτή Β΄ Θεσσαλονίκης κ. Γεωργίου Λαζαρίδη προς την Υπουργό Προστασίας του Πολίτη, με θέμα: «Διερεύνηση ευθυνών για τον χειρισμό και την εξέλιξη των ερευνών στις Βουλιαράτες».

8. Η με αριθμό 110/29-10-2018 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλουπρος την Υπουργό Προστασίας του Πολίτη, με θέμα: «Νέα έξαρση των κρουσμάτων βίας από περιθωριακούς χώρους».

9. Η με αριθμό 142/6-11-2018 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού».

10. Η με αριθμό 153/13-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του Γενικού Νοσοκομείου Λάρισας.

11. Η με αριθμό 128/5-11-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υγείας,σχετικά με το ραδιοφάρμακο.

12. Η με αριθμό 99/24-10-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας».

13. Η με αριθμό 55/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά».

14. Η με αριθμό 2/1-10-2018 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγούπρος την Υπουργό Προστασίας του Πολίτη, με θέμα: «Αναίτια βία άσκησε η ΕΛΑΣ στη διαδήλωση της Θεσσαλονίκης, που διεξήχθη ενάντια στη συμφωνία των Πρεσπών».

15. Η με αριθμό 109/29-10-2018 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος τον Υπουργό Υγείας, με θέμα: «Καταγγελία σε βάρος του Διοικητή του νοσοκομείου Κιλκίς για βιαιοπραγία σε εργαζόμενη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

Η με αριθμό 1722/19-9-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. ΓιάννηΚουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο, κατ’ απαίτηση των δανειστών πενήντα ενός ακινήτων του δημοσίου στον Δήμο Πύργου».

Επίσης, θα ήθελα να ανακοινώσω προς το Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Μία είναι η επίκαιρη ερώτηση, η οποία θα απαντηθεί. Πριν ξεκινήσουμε, να αναγνώσω όσες ερωτήσεις δεν θα συζητηθούν ή δεν θα απαντηθούν σήμερα.

Ξεκινάμε με αυτές που δεν θα συζητηθούν και είναι οι εξής:

Η πέμπτη με αριθμό 121/1-11-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων».

Η έκτη με αριθμό 74/16-10-2018 επίκαιρη ερώτηση του Βουλευτή Α΄ Πειραιώς πρώτου κύκλου του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση».

Η έβδομη με αριθμό 53/11-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου».

Η όγδοη με αριθμό 20/3-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο».

Επίσης, η με αριθμό 124/18-7-2018 ερώτηση του κύκλου των αναφορών και ερωτήσεων του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Περιβάλλοντος και Ενέργειας, με θέμα: «Τροποποίηση του άρθρου 116 του ν.4495/2017, αναφορικά με προσθήκες ή μετατροπές, που έχουν τελεστεί σε κτίσματα παραδοσιακών οικισμών, όπως η παλιά πόλη και η περιοχή Σαμακώβ στην Ξάνθη», δεν θα συζητηθεί λόγω απουσίας του Υπουργού Περιβάλλοντος και Ενέργειας κ. Σταθάκη σε κυβερνητική αποστολή.

Η τρίτη με αριθμό 148/12-11-2018 επίκαιρη ερώτηση πρώτου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση», δεν θα συζητηθεί λόγω απουσίας του Υπουργού Εσωτερικών κ. Αλέξανδρου Χαρίτση σε κυβερνητική αποστολή στο εσωτερικό.

Η δεύτερη με αριθμό 160/19-11-2018 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)», δεν θα συζητηθεί λόγω απουσίας του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, ο οποίος βρίσκεται σε κυβερνητική αποστολή στο εσωτερικό.

Η τέταρτη με αριθμό 117/30-10-2018 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας GERFA-Γ.Ν. Φραγκίστας – δύο χιλιάδες παραγωγοί, τετρακόσιοι και επτακόσιοι εργαζόμενοι στον αέρα», δεν θα συζητηθεί λόγω φόρτου εργασίας του Υπουργού Επικρατείας κ. Αλέξανδρου Φλαμπουράρη.

Για όλα τα παραπάνω υπάρχει και σχετική επιστολή από τη Γραμματεία της Κυβέρνησης.

Ξεκινούμε λοιπόν τη συζήτηση με την πρώτη με αριθμό 163/19-11-2018 επίκαιρη ερώτηση πρώτου κύκλου του Βουλευτή Φλώρινας της Νέας Δημοκρατίας κ. Γιάννη Αντωνιάδη προς τον Υπουργό Περιβάλλοντος και Ενέργειας, με θέμα: «Αύξηση του κονδυλίου για την προμήθεια ξύλων από τους κατοίκους των ορεινών οικισμών του νομού Φλώρινας και έγκαιρη εκταμίευσή του προς τις Διευθύνσεις Δασών».

Στην ερώτηση θα απαντήσει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.

Κύριε Αντωνιάδη, έχετε δύο λεπτά για την πρωτολογία σας.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, το θέμα αφορά την αύξηση του κονδυλίου για την προμήθεια ξύλων και κυρίως την έγκαιρη εκταμίευσή του από τις διευθύνσεις δασών.

Κατ’ αρχάς, μιλάμε για την Φλώρινα, για την «πολική» περιοχή της χώρας. Αυτό της το έχει αναγνωριστεί και έπαιρνε –τώρα πλέον δεν παίρνει- και την υψηλότερη επιδότηση στο πετρέλαιο. Μιλάμε για χαμηλές θερμοκρασίες, οι οποίες ξεκινάνε από τα μέσα Σεπτεμβρίου. Η πολιτεία έχει αναγνωρίσει το συγκεκριμένο πρόβλημα και δίνει κάθε χρόνο το δικαίωμα στους κατοίκους να ξυλεύουν συγκεκριμένα δέντρα, από συγκεκριμένα τμήματα του δάσους.

Την περασμένη χρονιά, η μεγάλη καθυστέρηση στην εκταμίευση του σχετικού κονδυλίου προς τη διεύθυνση δασών, σε συνδυασμό με τις κακές καιρικές συνθήκες –όλοι τις γνωρίζουμε- που επικρατούν στον Νομό Φλώρινας, είχε ως αποτέλεσμα, ορεινοί οικισμοί και ημιορεινοί οικισμοί να λάβουν τα ξύλα με μεγάλη καθυστέρηση και ουσιαστικά, κατόπιν εορτής.

Υπάρχουν, επίσης –εδώ υπάρχει και ένα άλλο πρόβλημα- πολλά χωράφια, τα οποία είχαν εγκαταλειφθεί. Λόγω κρίσης, θέλουν να τα ξανακαλλιεργήσουν. Το αποτέλεσμα, όμως, ήταν ότι έχουν φυτρώσει δέντρα και θάμνοι και πλέον θεωρούνται δασικές εκτάσεις.

Ερωτάται, λοιπόν, ο κύριος Υπουργός:

Πρώτον, σκοπεύετε να αυξήσετε το σχετικό κονδύλιο για την ξύλευση και να προχωρήσετε στην άμεση εκταμίευσή του προς τις Διευθύνσεις Δασών, ώστε να μην παρατηρηθούν τα φαινόμενα της περασμένης χρονιάς και μείνουν χωρίς θέρμανση ορεινά χωριά του Νομού Φλώρινας;

Δεύτερον, θα εξετάζατε το ενδεχόμενο αγροτικής χρήσης κτημάτων, που ενώ καλλιεργούνταν κατά το παρελθόν, έγιναν δασικές εκτάσεις, λόγω μη χρήσης;

Και να αναφέρω μόνο πληροφοριακά, ότι τα χρήματα που δίνονται για την ξύλευση για όλο τον νομό είναι μόνο 250.000 ευρώ. Δηλαδή, κάποια χωριά, παίρνουν δύο χωρικά ανά κάτοικο, δηλαδή, ένα τόνο ξύλα, όταν η μέση κατανάλωση είναι δέκα τόνοι, περίπου είκοσι χωρικά.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Τον λόγο έχει ο κύριος Υπουργός για τρία λεπτά για την πρωτολογία του.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Βουλευτά, ευχαριστώ για την ερώτησή σας, γιατί αποδεικνύει το ενδιαφέρον και την ουσία του θέματος της θέρμανσης στις βόρειες περιοχές. Πρέπει να σας πω ότι έχουμε απαντήσει και εγγράφως σε αντίστοιχες ερωτήσεις σας. Ας το ξέρει και η Ολομέλεια.

Καταλαβαίνουμε όλοι ότι οι ενεργειακές ανάγκες των βόρειων περιοχών της χώρας μας είναι σημαντικές και τα δασικά οικοσυστήματα αποτελούν, σαφέστατα, έναν αξιόλογο πόρο για τον σκοπό αυτό.

Θα ήθελα, λοιπόν, εδώ να επισημάνω το εξής: Ακριβώς επειδή η ανάγκη θέρμανσης είναι μια κοινωνική ανάγκη, η Κυβέρνησή μας έχει επιλέξει και την τελευταία τριετία επεκτείνεται το δίκτυο φυσικού αερίου, από την Ορεστιάδα μέχρι την Καστοριά, διότι υπήρχαν περιοχές, που δεν είχαν θέρμανση, ενώ το φυσικό αέριο ήταν παρόν στην Ελλάδα και δεν αξιοποιούταν, ακόμα και στα περίχωρα της Θεσσαλονίκης.

Το ίδιο γίνεται και στην περιοχή του νομού με την επέκταση της τηλεθέρμανσης στη Φλώρινα –που ολοκληρώνεται- αλλά και με τη συνέχιση λειτουργίας του Αμυνταίου, για να υπάρχει τηλεθέρμανση, να υπάρχει δυνατότητα θέρμανσης και εξυπηρέτησης των νοικοκυριών. Είναι κάτι που η δική μας Κυβέρνηση επέλυσε, γιατί οι προηγούμενες κυβερνήσεις δεν είχαν κατορθώσει να πάρουν καμμία πρωτοβουλία.

Όμως, επειδή οι ανάγκες των πολιτών αλλάζουν και τα δασικά οικοσυστήματα είναι σημαντικά, εμείς έχουμε ξεκινήσει, πρώτον, το έργο των δασικών χαρτών για να ξεκαθαρίσουμε ποιες είναι οι δασικές εκτάσεις. Εσείς σαράντα χρόνια δεν είχατε πάρει καμμία πρωτοβουλία γι’ αυτό. Δεύτερον, προχωρήσαμε στην αναθεώρηση των προδιαγραφών των διαχειριστικών μελετών. Γιατί πρέπει να σας πω, ότι ο τρόπος, που γινόταν η ξύλευση ήταν οι διαχειριστικές μελέτες σε μιλιμετρέ χαρτί, γιατί είχαν εβδομήντα χρόνια να επικαιροποιηθούν οι προδιαγραφές. Το ολοκληρώσαμε και αυτό. Και έτσι τώρα, και οι δασικές υπηρεσίες έχουν και στην περιοχή της Φλώρινας σύγχρονα εργαλεία, για να κάνουν τις διαχειριστικές μελέτες, για να οργανωθεί η ξύλευση, προς όφελος των περιοχών αυτών.

Όμως, πήραμε δύο αποφάσεις από πέρυσι, που θα ήθελα να τις αναφέρετε. Η μία είναι ότι υπάρχει ειδική μέριμνα για τις κοινωνικά ευπαθείς ομάδες και στην δική σας περιοχή. Και το δεύτερο και σημαντικότερο είναι ότι η Κυβέρνησή μας αποφάσισε να διατίθεται κατά 50% περισσότερη ποσότητα καυσόξυλων στις περιοχές, που έχουν χαμηλές θερμοκρασίες, μιας και επί πολλά χρόνια, για δεκαετίες, αυτό γινόταν μόνο για την περιοχή της Δράμας. Και έτσι όλη η Βόρεια Ελλάδα, που έχει χαμηλές θερμοκρασίες, αλλά και η Φλώρινα, για πρώτη φορά, μπορεί να έχει περισσότερη ποσότητα για τους πολίτες. Και έτσι καλύπτουμε ανάγκες για πολλούς περισσότερους πολίτες.

Όσον αφορά τη χρηματοδότηση και το κονδύλιο για το οποίο ρωτήσατε, πρέπει να σας πω ότι υπάρχουν δύο διαφορετικά κονδύλια που δίνονται. Είναι τα κονδύλια που δίνονται από το Υπουργείο Περιβάλλοντος και τα κονδύλια που διαθέτουν οι αποκεντρωμένες διοικήσεις της χώρας, για τον συγκεκριμένο σκοπό. Υπάρχει υπουργική απόφαση κατανομής των κονδυλίων και υπάρχουν ειδικές δασικές αστυνομικές διατάξεις για τη συλλογή των δασικών προϊόντων από τους πολίτες, διότι μπορούν οι πολίτες να συλλέγουν και διάφορα ξερά, στρεβλά και κατακείμενα –αυτά που είναι κάτω εννοώ- ξύλα, τα οποία μπορούν επίσης να δίνονται στους πολίτες.

Το Υπουργείο Περιβάλλοντος ενισχύει –και συμφωνώ με την ερώτησή σας- με περισσότερους πόρους τις αποκεντρωμένες διοικήσεις. Εμείς ξεκινήσαμε τη διαδικασία στις 16-07-2018. Μάλιστα, το κονδύλι αυτό φέτος ήταν αυξημένο, σε σχέση με πέρυσι, δηλαδή δώσαμε σαν Υπουργείο Περιβάλλοντος περισσότερους πόρους για τα καυσόξυλα των πολιτών.

Το 2018 η Αποκεντρωμένη Διοίκηση Ηπείρου-Δυτικής Μακεδονίας, στην οποία ανήκει η Περιφερειακή Ενότητα Φλώρινας, ενισχύθηκε με επιπλέον 150.000 ευρώ, για την ανάγκη καυσόξυλων –πέραν των δικών της κονδυλίων. Και μάλιστα, αν δεν κάνω λάθος, είχε συνολικά στη διάθεσή της –με απόφαση απότις αρχές Σεπτεμβρίου, που τη βλέπω εδώ, - 638.600 ευρώ.

Εμείς έχουμε ήδη αυξήσει το κονδύλι και το έχουμε αποστείλει εγκαίρως. Δόθηκε νωρίς, είναι ήδη καταγεγραμμένο. Και πρέπει να σας πω ότι ένα ποσό της τάξης των 60.000 ευρώ, για την ακρίβεια 57.900, από το ΥΠΕΝ, αυξημένο σε σχέση με πέρυσι, έχει δοθεί σε άλλους δέκα δασικούς συνεταιρισμούς και σε ισάριθμες δασικές συστάδες, που καλύπτουν τις ανάγκες κατοίκων σε επιπλέον έντεκα κοινότητες της περιφερειακής ενότητας.

Περισσότερα στοιχεία θα δώσω στη δευτερολογία μου.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον Υπουργό.

Τον λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, καλά το ξεκινήσατε, αλλά λίγο στην πορεία παραστρατήσατε. Είδατε ότι η ερώτηση δεν έχει ούτε ίχνος μικροπολιτικής ή μικροκομματικής χροιάς, γιατί θέλουμε να δοθεί λύση.

Αναφερθήκατε στην τηλεθέρμανση. Να σας πω, λοιπόν, ότι η τηλεθέρμανση, για την οποία λέτε, επί οκτώ χρόνια υπάρχουν 70 εκατομμύρια και η τηλεθέρμανση δεν έχει ξεκινήσει. Οκτώ χρόνια 70 εκατομμύρια υπάρχουν στα ταμεία του Δήμου Φλώρινας και δεν έχει καν ξεκινήσει! Η μέση οικογένεια έχει χάσει 12 με 13 χιλιάδες.

Το δε αέριο, το οποίο λέτε, ξεκίνησε από την προηγούμενη Κυβέρνηση και φοβάμαι ούτε και στην επόμενη κυβέρνηση οι πολίτες θα μπορέσουν να απολαύσουν το αγαθό του αερίου.

Θέλω, λοιπόν, να πω ότι επί της ουσίας σας ρώτησα εάν μπορούμε να αυξήσουμε αυτό το κονδύλι. Το κονδύλι αυτό είναι 250.000, δεν φτάνει. Σε κάποια χωριά ο κάτοικος παίρνει δύο χωρικά, δηλαδή έναν τόνο. Όταν αυτός ο κάτοικος ξοδεύει από δέκα μέχρι δεκαπέντε τόνους ξύλα, για να το πούμε έτσι, και παίρνει μόνο έναν καταλαβαίνετε ότι η συμβολή της πολιτείας είναι μηδαμινή.

Και μιλάμε για κάποιες περιοχές, κύριε Υπουργέ, που αν πάρετε έναν άνεργο της Αθήνας και του πείτε «θα σου δίνω τον μισθό του δημοσίου υπαλλήλου, δεν θα δουλεύεις αρκεί να μείνεις εκεί» δεν πρόκειται να πάει. Προτιμάει να πεινάει στην Αθήνα παρά να ζει ως δημόσιος υπάλληλος σε αυτές τις περιοχές!

Θέλω, λοιπόν, συγκεκριμένη απάντηση στο ερώτημα: Είστε διατεθειμένοι τις 250.000 να τις κάνετε 500.000;

Δεύτερον, αυτήν τη στιγμή υπάρχουν χωριά, όπως ο Τροπαιούχος και η Υδρούσα, που επειδή έχει χιονίσει –στη Φλώρινα το χιόνι ήταν σαράντα πόντους και στα βουνά πάνω από μισό μέτρο- τα ξύλα είναι παγιδευμένα μέσα στα βουνά. Ο μόνος χρόνος ο οποίος μπορούν να τα πάρουν είναι Απρίλιος-Μάιος-Ιούνιος του 2019. Τουλάχιστον, δώστε τους την ευκαιρία αυτό το τρίμηνο όσα χωριά δεν μπόρεσαν να πάρουν τα ξύλα τους να μπορούν να τα πάρουν εκείνη τη χρονιά, για να μην χαθούν. Αυτό έγινε πέρυσι. Τουλάχιστον να γίνει και φέτος. Είναι άδικο για αυτούς τους κατοίκους να χάσουν τα ξύλα τους. Και είμαστε και τυχεροί γιατί φέτος δεν είχε βροχές. Γιατί αν είχε βροχές, πάνω από τα μισά χωριά δεν θα προλάβαιναν να πάρουν τα ξύλα τους.

Θέλω, λοιπόν, δυο συγκεκριμένες απαντήσεις εάν όσα χωριά δεν πρόλαβαν να πάρουν τα ξύλα να μπορούν να τα πάρουν την Άνοιξη και εάν μπορεί αυτό το κονδύλι να διπλασιαστεί. Από αυτά τα υπερπλεονάσματα που τόσο διαφημίζετε δώστε άλλες 250.000 για εκείνη την περιοχή. Τόσα εκατομμύρια διαφημίζετε.

Να σταματήσει αυτός ο παραλογισμός και αυτή η ανικανότητα. Γιατί, σας το λέω, σε κάποιες περιπτώσεις η πολιτεία δίνει τα λεφτά -δεν είναι ότι δεν τα δίνει- αλλά υπό τη μορφή αγαθών δεν φτάνουν στους πολίτες. Άρα κάτι φταίει. Η γραφειοκρατία, η ανικανότητα κάποιων πολιτικών ή υπηρεσιακών παραγόντων; Ενώ τα χρήματα δίνονται, δεν φτάνουν στους πολίτες.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Τον λόγο έχει ο κύριος Υπουργός για τρία λεπτά.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κατ’ αρχάς να διευκρινίσω ότι υπάρχει δυνατότητα φέτος όλα τα υλοτομημένα καυσόξυλα να παραληφθούν έγκαιρα και προφανώς δεν αποτρέπεται, δεν απαγορεύεται να παραληφθούν κατά τη διάρκεια της χειμερινής περιόδου. Δεν υπάρχει κανένα ζήτημα, όσον αφορά τον χρόνο.

Ταυτόχρονα σας είπα εισαγωγικά ότι υπάρχει τώρα δασική αστυνομική διάταξη που μπορούμε και τώρα και τον Μάρτιο να μαζεύουν τα ξερά κατακείμενα, στρεβλά, που το δασαρχείο δίνει τη δυνατότητα στους πολίτες να παίρνουν για ανάγκες θέρμανσης.

Επιπλέον σας είπα τους πόρους που δώσαμε εμείς και απευθύνονται σε δέκα συνεταιρισμούς για έντεκα κοινότητες. Να σας πω, λοιπόν, ότι από στοιχεία που πήραμε και χθες 121.700 ευρώ της αποκεντρωμένης διοίκησης, πέρα από τους πόρους του Υπουργείου Περιβάλλοντος, έχουν δοθεί σε επτά δασικούς συνεταιρισμούς για δεκατέσσερις κοινότητες.

Βλέπουμε, λοιπόν, ότι δεκαεπτά τοπικές κοινότητες έχουν δυνατότητα κάλυψης αναγκών από δημοτικά τους δάση. Τρεις τοπικές κοινότητες έχουν από διανοίξεις δασικών δρόμων και αντιπυρικών λωρίδων. Εξακόσιοι πενήντα δικαιούχοι έκαναν αίτημα στο δασαρχείο και μπορούν να υλοτομήσουν δασικά δέντρα σε ιδιόκτητους αγρούς και τετρακόσιοι ογδόντα πρώην επενδυτές του προγράμματος «Δασικών Γεωργικών Γαιών», επίσης, μπορούν να ξυλεύσουν.

Αν συνεχίσει να υπάρχει πρόβλημα –και οι δικές μου χθεσινές πληροφορίες είναι ότι αυτό αφορά μόνο την περιοχή της Υδρούσας και του Τροπαιούχου, διότι αυτό το ψάξαμε χθες- έχουμε τη δυνατότητα και έχουμε δώσει ήδη εντολή στην αποκεντρωμένη να υπάρχει ειδική δασική αστυνομική διάταξη για να καλύπτονται ατομικές ανάγκες σε αυτές τις δύο περιοχές, διότι δεν έχουμε σε καμμία άλλη περιοχή –με τα στοιχεία που εμείς έχουμε, τουλάχιστον- ενημέρωση.

Επίσης, θέλω να σας πω, επειδή κάνατε και ένα δεύτερο ερώτημα για τους δασωμένους αγρούς, ότι αν είναι ιδιόκτητος ο αγρός ήδη δίνεται άδεια από τις δασικές υπηρεσίες για την υλοτομία δασικών δένδρων και έτσι έχουμε λύσει ένα μεγάλο ζήτημα που μπορεί, αν θέλετε, να συνεισφέρει στο θέμα της θέρμανσης.

Όμως, να ξεκαθαρίσω, επειδή ρωτάτε για τους δασωμένους αγρούς, ότι έχουμε ήδη προχωρήσει σε ρυθμίσεις, έτσι ώστε αν υπάρχουν τίτλοι στους δασωμένους αγρούς -και μάλιστα ξέρετε ότι με βάση τη νομοθεσία που προϋφίστατο οι τίτλοι αυτοί είναι προ του 1946- μπορεί να χρησιμοποιηθούν οι δασωμένοι αγροί και για γεωργική καλλιέργεια και για άλλες χρήσεις και αυτό είναι ξεκάθαρο στον Κώδικα. Επίσης, μπορεί με μεταγενέστερο τίτλο πάλι να χρησιμοποιηθεί και για γεωργική και για δενδρώδη καλλιέργεια.

Πρέπει να σας πω ότι γενικώς αυτή την περίοδο, την τριετία-τετραετία γίνεται μια μεγάλη αλλαγή στη δασική νομοθεσία με προφανώς προεξάρχοντες τους δασικούς χάρτες. Εμείς, για τον λόγο αυτό, έχουμε δώσει αρκετές δυνατότητες εκμετάλλευσης και των δασωμένων αγρών.

Το σημαντικό που αξίζει να αναφέρω σήμερα είναι ότι σήμερα, επίσης, ξεκινάει η ηλεκτρονική διαδικασία για προσλήψεις στο Υπουργείο Εργασίας πτυχιούχων με αυξημένη αμοιβή για δώδεκα μήνες, μέσα στις οποίες υπάρχουν περίπου και εκατόν εβδομήντα δασολόγοι και δασοπόνοι. Είναι ένα επιπλέον μέτρο που θα ενισχύσει τις δασικές υπηρεσίες για να παρέχουμε καλύτερες υπηρεσίες, ιδιαίτερα στον κάτοικο της περιφέρειας, τους Έλληνες αγρότες και τους κατοίκους των παραδασώδειων και των περιοχών που είναι κοντά στα σύνορα.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ πολύ και τους δύο σας για την ακρίβεια στον χρόνο.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων προς τους αρμόδιους Υπουργούς.

Στο σημείο αυτό θα ανέβει στην Έδρα ο Πρόεδρος της Βουλής κ. Νικόλαος Βούτσης, διότι θα γίνει μια αναφορά στην Ημέρα Εορτασμού της Εθνικής Αντίστασης και στη Διεθνή Ημέρα για την Εξάλειψη της Βίας Κατά των Γυναικών.

Αμέσως μετά θα συνεχίσουμε με την ώρα του Πρωθυπουργού.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, μετά από απόφαση της Διάσκεψης των Προέδρων, θα γίνουν σήμερα δύο αναφορές από τον Προεδρεύοντα σε δύο –που μπορεί να είναι ξεχωριστές θεματικά, αλλά είναι εμβληματικές- μέρες που τιμώνται την 25η Νοεμβρίου, για τον αγώνα για την καταπολέμηση της βίας εναντίον των γυναικών αλλά και για την τιμή στην Εθνική Αντίσταση.

Ξεκινώ από την πρώτη αναφορά.

Κυρίες και κύριοι συνάδελφοι, εύστοχο και επίκαιρο όσο ποτέ είναι το κεντρικό σύνθημα των γυναικείων οργανώσεων και των αρμόδιων κυβερνητικών και κρατικών θεσμών για να σπάσει το φράγμα της σιωπής σε σχέση με το μαζικό φαινόμενο της βίας κατά των γυναικών και ευρύτερα της ενδοοικογενειακής βίας διεθνώς και στη χώρα μας.

Η αντιμετώπιση των βίαιων ενεργειών ήταν και είναι προφανώς μέρος της αυστηρής εφαρμογής του Ποινικού Κώδικα. Είναι σημαντικό το ότι αυτό το οπλοστάσιο θωρακίζεται πλέον με τη νομοθεσία που η σημερινή Ελληνική Βουλή στην Γ΄ Σύνοδό της, με ευρεία πλειοψηφία, θεσμοθέτησε για την έγκριση της Σύμβασης της Κωνσταντινούπολης.

Όμως, υπάρχει ένα επιπλέον πολύ σοβαρό ζήτημα για να φτάσει η οποιαδήποτε υπόθεση αυτού του χαρακτήρα στον ποινικό κολασμό της. Αυτό το ζήτημα αφορά στη διαχρονική, εκτεταμένη σιωπή που επικαλύπτει, που επιχειρεί να αναιρέσει και που τις περισσότερες φορές σκεπάζει αυτές τις πράξεις ενδοοικογενειακής βίας πολύ προτού έρθουν στη δημοσιότητα, κοινωνική σιωπή που υποχρεώνει χιλιάδες γυναίκες διεθνώς, στην Ευρώπη, αλλά και στη χώρα μας στην προσωπική σιωπή, τον καταναγκασμό και την αίσθηση αναξιοπρέπειας.

Τα στοιχεία όλων των έγκυρων ερευνών είναι γνωστό ότι δείχνουν πολύ μεγάλα ποσοστά και συνεχώς αυξανόμενα τα μεγέθη που αφορούν στη βιωματική δραματική εμπειρία της κακοποίησης των γυναικών όλων των ηλικιών. Επίσης, δείχνουν ότι η βία αυτή, πέραν της σωματικής, έχει και επιπλέον διαστάσεις, την ψυχολογική, τη λεκτική, την άγρια παρενόχληση σε τόπους δουλειάς.

Είναι σημαντικό ότι αναπτύχθηκαν διεθνώς τα τελευταία χρόνια κινήματα που κερδίζουν σε δημοσιότητα, σε εντυπώσεις, αλλά και σε αποτελέσματα, μέσα και από τα σύγχρονα μέσα επικοινωνίας για την καταγγελία όλων αυτών των μορφών βίας.

Πώς θα σπάσει, όμως, και πώς θα φύγει αυτό το πέπλο σιωπής που αφορά και σε μεγάλα μέρη της κοινωνίας μας, αλλά και σε κρατικούς κυβερνητικούς θεσμούς, ακόμα και σε οριακές συμπεριφορές της αστυνομίας ή της δικαιοσύνης, όταν υπάρχει και γίνει το πρώτο βήμα της καταγγελίας;

Είναι σαφές ότι χρειάζεται μια συνολική κινητοποίηση και προσπάθεια για να υπερνικηθεί αυτή καθ’ αυτή η κουλτούρα της σιωπής, η συνωμοσία τελικά της σιωπής που παράγει μια ιδιότυπη βία σιωπής. Είναι επιτακτική ανάγκη και χρέος μας να ενθαρρύνουμε, να βοηθήσουμε, να εγκαλέσουμε όταν και όπου χρειαστεί, να νομιμοποιήσουμε επί της ουσίας, πέραν της τυπικής θεσμικής νομιμότητας αυτόν τον αγώνα που αποσκοπεί στην αναγκαία κοινωνική απαξίωση και αναίρεση αυτής της κουλτούρας σιωπής μέσα στην ίδια την κοινωνία. Φαινόμενα που βεβαίως ενώ έχουν σαφώς οριζόντια διάσταση, αποκτούν και ιδιαίτερα κοινωνικοταξικά χαρακτηριστικά.

Πρέπει να ενισχυθούν και να υποστηριχθούν με ανθρώπινο δυναμικό, με πόρους και με ουσιαστική στήριξη από τις τοπικές και περιφερειακές αρχές όλες οι δομές που έχουν αναπτυχθεί για τη φιλοξενία των κακοποιημένων γυναικών και οι δομές επικοινωνίας και επιτήρησης που διευκολύνουν στη δημοσιοποίηση των χιλιάδων περιπτώσεων βίας. Πρόκειται για περιπτώσεις που φτάνουν και σε ακραίες εγκληματικές ενέργειες, δηλαδή σε δολοφονικές πράξεις, που όταν συμβαίνουν αφήνουν έκπληκτη, αιφνιδιασμένη και ακόμα πιο φοβισμένη, δυστυχώς, την κάθε τοπική κοινωνία, αλλά και το πανελλήνιο.

Η καταπολέμηση της βίας κατά των γυναικών δεν μπορεί παρά να εμπεριέχει οργανικά και ως βασική προϋπόθεση την καταπολέμηση και την εξαφάνιση της ντροπιαστικής σιωπής, σιωπής που είναι ντροπιαστική για την ίδια την κοινωνία μας και όχι για τα θύματα της βίας, όπως πρεσβεύουν ακραίες συντηρητικές ιδεολογικές και πολιτιστικές απόψεις, ανομολόγητες βέβαια ακόμα στον σύγχρονο κόσμος μας.

Η Βουλή, οι Βουλευτές, τα δημοκρατικά πολιτικά κόμματα πρέπει να δίνουμε το παρόν τριακόσιες εξήντα πέντε μέρες τον χρόνο σε αυτόν τον αγώνα, με στόχο την εξάλειψη του φαινομένου που θα αποτελεί και ένα ελάχιστο στοιχείο πραγματικής προόδου της κοινωνίας μας.

Ευχαριστώ.

(Χειροκροτήματα)

Κυρίες και κύριοι συνάδελφοι, η 25η Νοεμβρίου τιμάται ετησίως και για την Εθνική Αντίσταση που υπήρξε για τη χώρα μας ένα οριακό ιστορικό πολύ μεγάλο γεγονός, ένα σημείο αναφοράς, μνήμης, αλλά και διαπαιδαγώγησης για όλες τις γενιές από τότε μέχρι σήμερα και ελπίζουμε και για τις νέες γενιές.

Πρέπει να γνωρίζουμε και να γνωρίζουν όλοι ότι η χώρα μας, κατά τη διάρκεια της Κατοχής και του αντικατοχικού αγώνα και των εκτεταμένων ενεργειών των οργανώσεων που ήταν ο κορμός της Εθνικής Αντίστασης, υπήρξε η χώρα με τις μεγαλύτερες απώλειες ποσοστιαία στην Ευρώπη από κάθε άποψη και με τις μεγαλύτερες ταυτόχρονα αντιστασιακές πράξεις, όχι μόνο τις εμβληματικές, αλλά και από πλευράς μαζικότητας.

Μόνο στη χώρα μας πρέπει να γνωρίζουμε πως έγιναν οι δύο τεράστιες διαδηλώσεις. Με τη μία αποτράπηκε η επιστράτευση για το Ανατολικό Μέτωπο. Μιλάμε για εκατοντάδες χιλιάδες ανθρώπους στο Κέντρο της Αθήνας. Και με την άλλη καταγγέλθηκαν και αποτράπηκαν τα σχέδια για τη βουλγαρική κατοχή, η οποία ήταν σε συνεννόηση με τον Άξονα. Είναι δύο τεράστιες μαζικές ενέργειες, πέραν των χιλιάδων αντιστασιακών ενεργειών που υπήρξαν κατά τη διάρκεια της τετραετίας.

Η απόδοση τιμής στην Εθνική Αντίσταση δεν μπορεί, σε ό,τι αφορά τη Βουλή, παρά να είναι και μια προσπάθεια για τη διαμόρφωση μιας συλλογικής μνήμης και μιας συλλογικής κουλτούρας μνήμης γι’ αυτά τα ζητήματα.

Θέλω να πω ότι πρέπει να είμαστε υπερήφανοι όλες και όλοι. Αναφέρομαι, βεβαίως, στο σύνολο των δημοκρατικών κομμάτων, γιατί η Βουλή όλα αυτά τα χρόνια συμμετείχε και έχει συμβάλλει σημαντικά σε αυτή την προσπάθεια να μην επικαλύπτει η λήθη τη μνήμη, αλλά ίσα ίσα να δημιουργούνται όλα τα σπέρματα και οι συνιστώσες μιας συλλογικής κουλτούρας μνήμης.

Πρέπει να υπενθυμίσω από το Βήμα αυτό ότι η Βουλή συμμετέχει μαζί και με άλλους φορείς τα τελευταία χρόνια στις εκδηλώσεις μνήμης που γίνονται και πριν και κατά τη διάρκεια της 28ης Οκτωβρίου, από τη 12η Οκτωβρίου και ύστερα, όπως τις εκδηλώσεις που γίνονται με τίτλο «Η Αθήνα ελεύθερη», όπου έχει γίνει πραγματικά δυνατόν να σηματοδοτηθούν, να χαρτογραφηθούν και να έρθουν στη δημοσιότητα όλα τα μέρη, τα σημεία, σε όλη την Αττική, ιδιαίτερα μέσα στην Αθήνα, όπου υπήρξαν κολαστήρια ή όπου έγιναν κορυφαίες αντιστασιακές δράσεις. Αναφέρομαι, παραδείγματος χάριν, στον αγώνα που δόθηκε στην «Ηλεκτρική» στον Πειραιά ή και σε άλλες αντιστασιακές δράσεις σε όλη την πρωτεύουσα.

Ταυτόχρονα, έχουμε προχωρήσει σε μια σύμβαση, η οποία ήδη υλοποιείται, με την Περιφέρεια της Στερεάς Ελλάδας, για την άμεση υποστήριξη -με σχεδιασμό ο οποίος θα ολοκληρωθεί μέσα στο 2019- της ανάδειξης και της δυνατότητας για επισκεψιμότητα και τον εμπλουτισμό όλου του τριγώνου, όπου ήταν το κέντρο της Αντίστασης, εννοώ τη Στερεά Ελλάδα με επίκεντρο τις Κορυσχάδες και τη Βίνιανη.

Επίσης, έχουμε δημιουργήσει έναν κύκλο ενίσχυσης τιμής, χρηματοδότησης, χορηγιών για ταινίες, για εκδόσεις για εκδηλώσεις, για εκθέσεις. Έχουν γίνει εξαιρετικές εκθέσεις στο πρώην ΕΑΤ-ΕΣΑ, που έχουν τεράστια επισκεψιμότητα, κυρίως από τον μαθητικό πληθυσμό της πρωτεύουσας και όχι μόνο, όπου αναδεικνύονται όλες οι αντιστασιακές πράξεις, προσωπικές και συλλογικές, της περιόδου.

Βεβαίως, δεν μπορώ παρά να υπομνήσω ότι είχαμε και μέχρι πριν από λίγα χρόνια εδώ συνάδελφό μας, τον Μανώλη τον Γλέζο και την τιμή που κάθε χρόνο δίνεται στην εμβληματική, σε ευρωπαϊκή διάσταση, πράξη της γερμανικής σημαίας που κατέβηκε, η οποία αποτέλεσε έναν φάρο για τις αντιστασιακές πράξεις σε όλη την Ευρώπη.

Να σας πω, διότι δεν είμαστε πληροφορημένοι για όλα, ότι ο Απόστολος Σάντας και ο Μανώλης Γλέζος είχαν πάει στη Μπενάκειο Βιβλιοθήκη, που είναι η Βιβλιοθήκη της Βουλής, το κτήριο που τώρα ανασυγκροτείται και ανοικοδομείται. Ξέρετε, το κτήριο που είναι δίπλα και πίσω από την Παλαιά Βουλή. Πήραν από εκεί όλα τα στοιχεία που υπήρχαν για την Ακρόπολη, για την πρόσβαση, για την προσπελασιμότητα και για όλο τον χώρο εκεί πέρα. Από ό,τι μας λένε οι ιστορικοί, μελέτησαν επί μέρες για να μπορέσουν να κάνουν με αποτελεσματικότητα αυτές τις πράξεις.

Βεβαίως, έχουμε καταγράψει το αίτημα που έρχεται όλα αυτά τα χρόνια από πάρα πολλές πλευρές και όχι μόνο από τις αντιστασιακές οργανώσεις για τη μορφοποίηση, για τη συγκρότηση ενός Μουσείου Εθνικής Αντίστασης στο κέντρο της χώρας, στην πρωτεύουσα. Και αυτό όχι για να κλειστεί σε μουσείο η Εθνική Αντίσταση, αλλά ακριβώς επειδή έχουν αναδειχθεί και εδώ, και το ίδιο έχει γίνει πλέον και στη Θεσσαλονίκη, όλοι οι τόποι μαρτυρίου ή οι τόποι που υπήρξαν οι αντιστασιακές δράσεις.

Το μουσείο θα αποτελεί το κέντρο μέσα από το οποίο θα γίνεται αυτή η διασύνδεση με όλους αυτούς τους χώρους και θα υπάρχουν οι κορυφαίες πράξεις για τα εκατομμύρια των τουριστών που κάθε χρόνο έρχονται στην Ελλάδα και θα πρέπει να ξέρουν ποια χώματα πατάνε.

Τέτοια μουσεία υπάρχουν ίσως και σε όλες τις άλλες πρωτεύουσες της Ευρώπης. Σε μερικές από αυτές δεν έχουν να γεμίσουν –επιστρέψτε μου την έκφραση- ούτε ένα δωμάτιο και παρ’ όλα αυτά υπάρχουν και αποτελούν σημεία τιμής για όλους τους κατοίκους, αλλά και για τους επισκέπτες.

Επίσης, πρέπει να σας πω ότι στον χώρο της Βουλής –και αυτό είναι κάτι που γνωρίζουμε- με δική μας απόφαση κάθε χρόνο κάνουμε και σχετική εκδήλωση. Έχει ανεγερθεί και υπάρχει η τιμητική αναθηματική πλάκα για τους οκτώ συναδέλφους μας, συμπολίτες μας, Εβραίους Βουλευτές που ήταν θύματα στο Άουσβιτς. Κάθε χρόνο γίνονται σχετικές εκδηλώσεις.

Η δε ελληνική Βουλή έχει αναλάβει πλήρως, και στις αρχές του 2019 ελπίζουμε ότι θα γίνουν και τα εγκαίνια με μια τιμητική εκδήλωση, τη διαμόρφωση του Μουσείου των Ελλήνων Πεσόντων στο Άουσβιτς. Διότι κι εκεί έγιναν αντιστασιακές πράξεις μέσα στο ίδιο το Άουσβιτς, μέσα από τη συμμετοχή και Ελλήνων κρατουμένων, Εβραίων και Ελλήνων συμπολιτών μας, χριστιανών ορθοδόξων ή και οποιουδήποτε θρησκευτικού δόγματος. Έχουμε αναλάβει και προχωράμε αυτή τη συνέργεια και είμαστε σίγουροι ότι θα μπορέσουμε να αποδώσουμε και αυτή την ελάχιστη τιμητική πράξη.

Τέλος, γνωρίζουμε ότι με ευρύτατη πλειοψηφία έχει διαμορφωθεί εδώ και μία διετία μία πρόταση πορίσματος από την αρμόδια επιτροπή για το σύνολο των γερμανικών αποζημιώσεων και των απαιτήσεων της χώρας για επανορθώσεις σε όλα τα ζητήματα -και είναι πάρα πολλά- που αφορούν όχι μόνο στο κατοχικό δάνειο, αλλά στις απώλειες ζωών, τον λιμό, τα αρχαία.

Για όλο αυτό το ζήτημα, ίσως μέσα στον Γενάρη, είναι πλέον ο καιρός στην Ολομέλεια της Βουλής να υπάρξει η σχετική συζήτηση για να αναλάβει η Βουλή και σε επίπεδο ολομέλειας τις σχετικές πρωτοβουλίες σε διακοινοβουλευτικό, διακρατικό και διεθνές νομικό επίπεδο.

Και με την ευκαιρία αυτή και ως τελευταία πρόταση για την απόδοση τιμής πρέπει να σας πω ότι ίσως ακόμα και εμείς –πόσω μάλλον τα παιδιά μας- δεν γνωρίζουμε ότι χιλιάδες –όχι εκατοντάδες- χωριά και οικισμοί είχαν ισοπεδωθεί και πολλά από αυτά και με τους κατοίκους τους, κατά τις εγκυρότατες απογραφές που είχαν γίνει και από τον Δοξιάδη αμέσως μετά τον Πόλεμο.

Πέραν αυτών είναι περί τις εκατόν δέκα οι αναγνωρισμένες διεθνώς περιπτώσεις, στις οποίες έχουν γίνει εγκληματικές ενέργειες, ολοκαυτώματα στη διάστικτη ελληνική γη εκείνα τα πέτρινα χρόνια.

Κυρίες και κύριοι Βουλευτές, κυρίες και κύριοι συνάδελφοι, πιστεύω πως όλες και όλοι αποτίουμε από την καρδιά μας τιμή στους ανθρώπους, στους αγωνιστές, στα θύματα, αλλά και στις μνήμες εκείνης της περιόδου.

Ευχαριστώ πολύ.

(Χειροκροτήματα)

Θα κάνουμε μία διακοπή ενός τετάρτου, για να εισέλθουμε στην επίκαιρη ερώτηση του Αρχηγού της Αξιωματικής Αντιπολίτευσης και την απάντηση του Πρωθυπουργού.

Ευχαριστώ πολύ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, συνεχίζεται η συνεδρίαση.

Πριν εισέλθουμε στη συζήτηση της επίκαιρης ερώτησης προς τον Πρωθυπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 3ο Γυμνάσιο Κοζάνης (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και δύο εκπαιδευτικοί συνοδοί τους από το 1ο Δημοτικό Σχολείο Αγίας Παρασκευής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στη συζήτηση της με αριθμό 157/2/15-11-2018 επίκαιρης ερώτησης του Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη προς τον Πρωθυπουργό με θέμα: «Ανομία στα Πανεπιστήμια», ο οποίος και θα απαντήσει στην επίκαιρη ερώτηση.

Τον λόγο έχει για δέκα λεπτά ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης, προκειμένου να αναπτύξει την επίκαιρη ερώτησή του.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η συνέπεια δεν είναι το δυνατό σας χαρακτηριστικό, κύριε Τσίπρα, έτσι δεν είναι; Σαράντα πέντε λεπτά σας περιμένουμε περίπου.

Διότι στις 10.30΄ είχε ανακοινωθεί επίσημη έναρξη της συνεδρίασης, γεμάτη η Βουλή, κύριε Τσίπρα και εσείς έρχεσθε στις 11.15΄. Θα μάθετε να σέβεστε το Κοινοβούλιο και τους πολιτικούς σας αντιπάλους.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, είμαι εδώ σήμερα για να αναδείξω μια αφόρητη πραγματικότητα που δεν επιδέχεται αμφισβήτησης ή ωραιοποίησης. Είμαι εδώ, όμως και για να προτείνω λύσεις για την αντιμετώπισή της.

Η κατάσταση σήμερα στα δημόσια πανεπιστήμια συνιστά έναν μεγάλο κίνδυνο που αφορά όχι μόνο την παιδεία, αλλά και το σύνολο της κοινωνικής μας ζωής, ένα τεράστιο πρόβλημα, το οποίο δυστυχώς, με την ανοχή της Κυβέρνησης, συνεχώς διογκώνεται, μια απειλή για τις ζωές και τις περιουσίες των πολιτών, μια απειλή τελικά για την ίδια τη δημοκρατία. Διότι, βέβαια, η ανομία και η βία που έχουν καταλάβει τα πανεπιστήμια εξάγονται και κατακαίνε κάθε τόσο την καθημερινότητα των Ελλήνων.

Εγκληματικές ομάδες χρησιμοποιούν σήμερα τα πανεπιστήμια ως βάση για τις δραστηριότητές τους -είναι δραστηριότητες κοινού ποινικού δικαίου, όπως η διακίνηση ναρκωτικών και το εμπόριο λαθραίων προϊόντων- ενώ την ίδια ώρα οι διαβόητες «συλλογικότητες», όπως τις αποκαλεί η Κυβέρνηση, ελέγχουν πολλές πανεπιστημιακές σχολές. Τις έχουν μετατρέψει σε στέκια κουκουλοφόρων, σε γιάφκες για μολότοφ και σε ορμητήρια για επεισόδια και καταστροφές στις περιοχές γύρω τους.

Με λίγα λόγια, αυτό που άλλοτε λέγαμε «πανεπιστημιακό άσυλο» έχει καταλυθεί στην πράξη από «γνωστούς αγνώστους» τραμπούκους. Έγινε παραβατικό άσυλο. Η διακίνηση των ιδεών, η ίδια η γνώση διώκεται μέσα στον ίδιο τον φυσικό της χώρο και χώροι που ακόμα και στις πιο δύσκολες στιγμές της ιστορίας μας υπήρξαν «φάροι» δημοκρατικών δικαιωμάτων ζουν τώρα υπό την κατοχή μιας μαφίας, που φορά πολιτική κουκούλα. Η ίδια η επέτειος του Πολυτεχνείου έχει μετατραπεί σε έναν διαγωνισμό ρίψης μολότοφ και αντί η Αθήνα να γιορτάζει κάθε χρόνο με μαζική συμμετοχή την αρχή του τέλους της χούντας, κάθε χρόνο μετατρέπεται σε μια έρημη σιδηρόφρακτη πολιτεία, στην οποία κυκλοφορούν μόνο τα ΜΑΤ και οι κουκουλοφόροι.

Απέναντι σε αυτή την απαράδεκτη κατάσταση η πολιτεία άλλοτε αδρανεί και άλλοτε φλερτάρει ανοιχτά με τους πρωταγωνιστές της βίας. Σε κάθε περίπτωση, όμως, το κράτος εμφανίζεται ανίκανο και αδύναμο να προστατεύσει φοιτητές, να προστατεύσει καθηγητές, να προστατεύσει τους υπαλλήλους των πανεπιστημίων και μαζί τους βέβαια και τις συνοικίες που τα περιβάλλουν ή ανθρώπους που απλά τυγχάνει να περνούν από εκεί.

Τα πανεπιστήμιά μας από κυψέλες ελεύθερης σκέψης έχουν μετατραπεί σε έναν ιδιότυπο χώρο λογοκρισίας διά της βίας. Αν δεν μου αρέσουν αυτά που λες, αυτά που πρεσβεύεις, αν δεν μου αρέσει το πώς είσαι ντυμένος, απλώς σε πλακώνω στο ξύλο.

Στην Ελλάδα του κ. Τσίπρα, ο μόνος χώρος στον οποίο δεν μπορείς να εκφράσεις ελεύθερα την άποψή σου είναι το δημόσιο πανεπιστήμιο. Το άσυλο ιδεών μετατράπηκε σε άσυλο ανομίας, παραβατικότητας και βίας.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, τη σημερινή ερώτηση την υπογράφω εγώ. Ουσιαστικά, όμως, η ερώτηση αυτή έχει συνταχθεί από τις τραυματικές εμπειρίες και από την προσωπική αγωνία όσων -και είναι πολλοί αυτοί- εμπλέκονται στην τραγωδία των ελληνικών πανεπιστημίων. Τη συνυπογράφουν άτυπα χίλιοι πεντακόσιοι φοιτητές, που σε επιστολή τους αναφέρουν αυτά που θα σας διαβάσω: «Φοβόμαστε να κυκλοφορήσουμε σε πολλές περιοχές του πανεπιστημίου, το οποίο τείνει να μετατραπεί σε γκέτο, ειδικά μετά τη δύση του ηλίου και εγκαταλείπεται στην τύχη του. Σε λίγο δεν θα αρκεί να σκύβουμε το κεφάλι και να επιταχύνουμε το βήμα μας περνώντας δίπλα από τους εμπόρους που προκαλούν με κάθε τρόπο. Θα φτάσουμε να μην πηγαίνουμε στα μαθήματά μας».

Αυτή η επιστολή υπογράφεται από χίλιους πεντακόσιους φοιτητές.

Σ’ αυτούς, κύριε Τσίπρα, πρέπει να απαντήσετε σήμερα και όχι σε μένα! Μέχρι πότε θα ανέχεστε οι φοιτητές να περπατάνε με σκυφτό το κεφάλι από τον φόβο μέσα στα ελληνικά πανεπιστήμια;

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Την καταθέτω για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ερώτησή μου συνυπογράφουν άτυπα καθηγητές, που μιλούν πλέον ανοιχτά γι’ αυτά που συμβαίνουν, όπως ο καθηγητής του Αριστοτελείου Πανεπιστημίου Ορέστης Καλογήρου, ο οποίος κατήγγειλε δημόσια εμπόριο ναρκωτικών μέρα μεσημέρι, όχι βράδυ, για να δεχθεί αμέσως μετά ο ίδιος επίθεση μέσα στο πανεπιστήμιο.

Ο κ. Καλογήρου γράφει στην ανάρτησή του «μου έμεινε ο φόβος ότι μία μέρα θα βρω τα λάστιχα του αυτοκινήτου κομμένα ή το αυτοκίνητο καμένο ή ότι θα με στριμώξουν σε μία γωνιά και θα με ξυλοκοπήσουν».

 (Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σ’ αυτόν οφείλετε να απαντήσετε, κύριε Τσίπρα! Μέχρι πότε θα ανέχεστε τα «βαποράκια» να μπαινοβγαίνουν στα πανεπιστήμια και οι καθηγητές και οι φοιτητές να ζουν υπό την απειλή τους;

Την ερώτησή μου συνυπογράφουν οι πρυτανικές αρχές του Πανεπιστημίου Αθηνών που κατήγγειλαν ανοιχτά την εγκατάσταση του «Ρουβίκωνα» μέσα στη φιλοσοφική και την ανοιχτή παρεμπόδιση της ομαλής λειτουργίας της σχολής. Είναι οι πανεπιστημιακοί και οι φοιτητές οι οποίοι οι ίδιοι έκαναν ανθρώπινη ασπίδα με κίνδυνο για τη σωματική τους ακεραιότητα, για να προστατεύσουν το δημόσιο πανεπιστήμιο από τους τραμπούκους.

Η Πρυτανεία του Πανεπιστημίου Ιωαννίνων -για να μη μας λέτε ότι αυτά γίνονται μόνο σε λίγα πανεπιστήμια της Αθήνας- καταγγέλλει συνεχώς φαινόμενα βίας κατά των καθηγητών.

Η Σύγκλητος του Οικονομικού Πανεπιστημίου Αθηνών έκλεισε συμβολικά το ίδρυμα, για να διαμαρτυρηθεί. Ο καθηγητής κ. Τσακλόγλου είχε το θάρρος δημόσια να δηλώσει ότι πριν από μερικούς μήνες είχαν ορκωμοσία και οι γονείς που έφταναν για την τελετή βρίσκονταν μπροστά σε χρήστες ναρκωτικών σε διάφορα σημεία της σχολής.

Την ερώτησή μου την υπογράφουν ενενήντα τρεις καθηγητές της νομικής που καταγγέλλουν ανοικτά ότι η κατάσταση που έχει διαμορφωθεί θέτει σε κίνδυνο την υγεία, την ασφάλεια και την αξιοπρέπεια των φοιτητών μας, των διδασκόντων και όλων των εργαζομένων, προσβάλλει δε την ίδια την ιστορία της νομικής σχολής.

Σας την καταθέτω κι αυτήν.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ερώτησή μου την συνυπογράφουν άτυπα τετρακόσιοι δεκαπέντε καθηγητές του Αριστοτελείου Πανεπιστημίου Θεσσαλονίκης που σε επιστολή τους εκλιπαρούν την πολιτεία να παρέμβει: «Οι ασφαλείς και αξιοπρεπείς συνθήκες εργασίας και φοίτησης για τους καθηγητές και τους φοιτητές είναι το ελάχιστο που διεκδικούμε! Δεν ζητούμε από την πολιτεία παρά να υπερασπιστεί τα αυτονόητα δικαιώματά μας».

Την καταθέτω.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε όλους αυτούς, λοιπόν, κύριε Τσίπρα, πρέπει να απαντήσετε σήμερα -όχι σε εμένα- μέχρι πότε θα τους αφήνετε μόνους και ανυπεράσπιστους απέναντι σε συμμορίες των πολιτικών άκρων και στις μαφίες του κοινού εγκλήματος.

Την ερώτησή μου την συνυπογράφουν ακόμα άτυπα νέοι άνθρωποι οι οποίοι δεν μπορούν σήμερα να κυκλοφορήσουν ελεύθερα στη σχολή τους. Θυμάστε την περίπτωση του φοιτητή Δημήτρη Κοντοπίδη που είναι άτομο με αναπηρία. Δέχθηκε επίθεση από ροπαλοφόρους οι οποίοι απλά διαφωνούσαν με την εκδήλωση στην οποία συμμετείχε. Απαντήστε, λοιπόν και σ’ αυτό το παιδί, κύριε Τσίπρα, ως πότε θα ανέχεστε τον κάθε ροπαλοφόρο να αποφασίζει ποιος θα μπει στο ελληνικό πανεπιστήμιο και ως πότε θα συγκαλύπτετε με τις πράξεις και με τις παραλείψεις σας αυτή την ομερτά της ατιμωρησίας, την οποία το ίδιο το θύμα καταγγέλλει.

Την ερώτησή μου συνυπογράφουν άτυπα καθηγητές που κακοποιήθηκαν από ποικιλόμορφους εγκληματίες. Ο καθηγητής στη Θεσσαλονίκη που τον λήστεψαν προ ημερών σε ATM μέσα στο πανεπιστήμιο. Ο καθηγητής της φιλοσοφικής Μάνος Στεφανίδης, που περιγράφει γλαφυρά ληστείες και ξυλοδαρμούς μέσα στο πανεπιστήμιο, δηλώνει τυχερός που το γραφείο του είναι στον ένατο όροφο και έχει διαρρηχθεί μόνο μια φορά. Ο καθηγητής Άγγελος Συρίγος που έπεσε στα χέρια μπράβων, δήθεν αντιεξουσιαστών, οι οποίοι αφού πρώτα τον κτύπησαν άνανδρα, όταν αυτός ζήτησε αυτονόητα την προστασία της Αστυνομίας είδε το πρόσωπό του σε αφίσες να στοχοποιείται ονομαστικά.

Σε όλους αυτούς, λοιπόν, κύριε Τσίπρα, πρέπει να απαντήσετε σήμερα. Μέχρι πότε θα ανέχεστε παρακρατικές, φασιστικές πρακτικές αυτών των ομάδων και ως πότε θα αφήνετε ανυπεράσπιστους όσους κρατούν την αξιοπρέπειά τους και σηκώνουν ανάστημα;

Και αναρωτιέμαι: με ποιους είστε τελικά όλοι εσείς; Με ποιους είστε; Είστε με τους καθηγητές; Είστε με τους φοιτητές; Είστε με τους εργαζόμενους; Ή είστε με τις συμμορίες των τραμπούκων και τον υπόκοσμο του εγκλήματος που έχει διεισδύσει στα πανεπιστήμια; Εμείς ξέρουμε με ποιους είμαστε: Είμαστε με τον φοιτητή και όχι με τον καταληψία.

(Χειροκροτήματα από την πτέρυγα της Νέας Δημοκρατίας)

 Είμαστε με τον καθηγητή και όχι με το «βαποράκι». Είμαστε με τον μαγαζάτορα και όχι με τον κουκουλοφόρο. Είμαστε με τη νομιμότητα. Είμαστε με την κανονικότητα.

(Χειροκροτήματα από την πτέρυγα της Νέας Δημοκρατίας)

Είμαστε με όλους αυτούς. Και είναι πάρα πολλοί για να γελάτε ειρωνικά, κυρία μου. Πάρα πολλοί είναι όλοι αυτοί που σας καταγγέλλουν, που λένε «ως εδώ, δεν πάει άλλο, φτάνει πια, αξίζουμε καλύτερα από αυτή την ντροπή!». Από αυτή την ντροπή, κύριε Τσίπρα.

Θα σας δείξω ορισμένες φωτογραφίες. Είναι από το Μετσόβιο Πολυτεχνείο. Τις καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μια εικόνα, χίλιες λέξεις, κύριε Τσίπρα. Είναι αυτή εικόνα δημόσιου πανεπιστημίου; Είστε υπερήφανος που είστε Πρωθυπουργός μιας χώρας που έχει αφήσει τα δημόσια πανεπιστήμια σε αυτή την κατάντια, κύριε Τσίπρα; Και επιμένετε να ισχυρίζεστε ότι το ζήτημα αυτό αφορά λίγους, ότι δήθεν αυτά τα οποία σας λέμε είναι μια ακροδεξιά ατζέντα -φαντάζομαι τα ίδια θα ακούσουμε και σήμερα- όταν αφορά τη μεγάλη πλειοψηφία της ελληνικής κοινωνίας, τον απλό φοιτητή ο οποίος έχει μοχθήσει για να μπει στο δημόσιο πανεπιστήμιο, τον καθηγητή ο οποίος θέλει να προσφέρει και σήμερα αισθάνεται ότι εκβιάζεται, τρομοκρατείται από συμμορίες που έχουν καταλάβει τα ανώτατα εκπαιδευτικά ιδρύματα.

Κυρίες και κύριοι συνάδελφοι, ασφαλώς και το πρόβλημα της βίας στα πανεπιστήμια δεν είναι ένα πρόβλημα τωρινό. Νοσηρή κατάσταση υπήρχε εδώ και χρόνια. Πάει, όμως, να γίνει πια καθεστώς. Εδώ δεν πρόκειται για μια σειρά από μεμονωμένα επεισόδια. Πρόκειται για μια νέα πραγματικότητα, μια πραγματικότητα, που έχει εξαπλωθεί και έξω από τα πανεπιστήμια. Φυσικά η αλήθεια είναι απλή: Ο ΣΥΡΙΖΑ δεν μπορεί να αντιμετωπίσει αυτά τα φαινόμενα, επειδή απλούστατα δεν θέλει να το κάνει. Νομίζω ότι αυτό προκύπτει αβίαστα και από το πόρισμα της Επιτροπής Παρασκευόπουλου, εκεί που ως λύση, κύριε Τσίπρα, προτείνετε να απομακρυνθούν τα ΑΤΜ από τα πανεπιστήμια για να μην τα ζηλεύουν οι κλέφτες, να οργανωθούν συζητήσεις με όλους τους εμπλεκόμενους μήπως οι κουκουλοφόροι αφήσουν τις μολότοφ και τα σφυριά και πιάσουν τα βιβλία και το πιάνο!

Δεν περιμέναμε, βέβαια, τίποτα καλύτερο από έναν Υπουργό που με νόμο του έσπευσε να αποφυλακίσει χιλιάδες ποινικούς και τρομοκράτες. Εκτός εάν πιστεύετε, κύριε Τσίπρα, ότι πρέπει η ασφάλεια των πανεπιστημίων να ανατεθεί στο ρωμαλέο φοιτητικό κίνημα του κ. Γαβρόγλου, λες και είναι η δουλειά των παιδιών που σπουδάζουν να συγκρούονται με τους ντίλερς των ναρκωτικών. Για να καταλάβω, δηλαδή, αυτό το οποίο μας λέτε. Ανοίξατε τις πόρτες του πανεπιστημίου στην ανομία και τη βία και ζητάτε από τους φοιτητές να την αντιμετωπίσουν με αυτοδικία, προκειμένου να διαφυλαχθεί το άσυλο από τις επεμβάσεις της Αστυνομίας.

Κυρίες και κύριοι συνάδελφοι, θέλω να είμαι απολύτως ξεκάθαρος. Όλα αυτά θα τελειώσουν με την επόμενη κυβέρνηση. Με τη Νέα Δημοκρατία τα πανεπιστήμιά μας θα καθαρίσουν από συμμορίες, από εμπόρους ναρκωτικών, από λαθρέμπορους και από κάθε λογής τραμπούκους. Και δεν θα υπάρχει χώρος ούτε δυνατότητα για κατάληψη από εξωπανεπιστημιακά στοιχεία. Και όσοι σήμερα ασχημονούν στα πανεπιστήμια απλά θα πεταχτούν έξω. Και το άσυλο θα καταργηθεί. Δεν θα αλλάξει απλά ο νόμος. Θα καταργηθεί.

(Χειροκροτήματα από την πτέρυγα της Νέας Δημοκρατίας)

Προσέξτε, θέλω να το εξηγήσω αυτό για να το καταλάβουν οι πολίτες, οι οποίοι μας παρακολουθούν.

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν έχετε καταλάβει τίποτα. Αυτό είναι το πρόβλημά σας.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αλλά οι πολίτες που είναι απ’ έξω έχουν καταλάβει πάρα πολύ καλά την κατάσταση στην οποία έχετε φέρει τα πανεπιστήμια. Μια χαρά το έχουν καταλάβει.

Εάν σήμερα…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μη συγχύζεστε. Θα απαντήσει ο Αρχηγός σας. Θα απαντήσει, φαντάζομαι.

Εάν σήμερα σε οποιοδήποτε σημείο της χώρας ένας πολίτης φωνάξει βοήθεια ένας αστυνομικός θα πάει να τον συνδράμει. Εάν αυτό συμβεί εντός του πανεπιστημίου, θα πρέπει να πει: «Στοπ, είναι αδίκημα κατά της ζωής ή πλημμέλημα; Διότι αν είναι πλημμέλημα, δεν μπορώ να σας βοηθήσω. Θέλω άδεια του πρυτανικού συμβουλίου». Αυτό ορίζει ο νόμος τον οποίο έχετε ψηφίσει, ο ν.4485/2017, ο οποίος και θα καταργηθεί την επόμενη ημέρα. Πρόκειται για κοροϊδία, πρόκειται για μια κατάντια, πρόκειται για μια προσβολή του κράτους δικαίου, πρόκειται για μια προσβολή, εν τέλει, της ίδιας της δημοκρατίας.

Δεν σας το λέω μόνο εγώ, σας το λέει και η ΠΟΣΔΕΠ, η οποία θεωρεί ότι ο νόμος τον οποίο φέρατε για το άσυλο, ο νόμος σας, ο δικός σας, κύριε Γαβρόγλου, ενθαρρύνει την ανομία. Σας καταθέτω την ανακοίνωσή τους.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συναντήσατε την ΠΟΣΔΕΠ, κύριε Τσίπρα; Συζητήσατε μαζί τους; Στον κ. Τσίπρα αναφέρομαι, όχι σε εσάς κύριε Γαβρόγλου. Τους ακούσατε;

Διότι σε ό,τι αφορά εμένα θέλω να είμαι ξεκάθαρος. Εάν την επόμενη ημέρα τα πανεπιστήμια τα ίδια θέλουν να διαμορφώσουν ένα πλαίσιο προστασίας και περιφρούρησης, είμαι εδώ να το συζητήσω. Αλλά μέχρι να συμβεί αυτό, τα πανεπιστήμια θα έχουν την προστασία, που έχει ο δημόσιος χώρος και θα εφαρμόζεται και σε αυτά η κοινή ποινική νομοθεσία. Το αίσχος το οποίο πάει να επικρατήσει, θα τελειώσει. Η γνώση θα προστατεύεται, το ίδιο και η έρευνα και η ακαδημαϊκή ελευθερία. Ανοχή στο έγκλημα δεν πρόκειται να υπάρξει. Το χρωστάμε στη νέα γενιά, το χρωστάμε στο μέλλον αυτού του τόπου.

Το δημόσιο πανεπιστήμιο θα σηκώσει ξανά το ανάστημά του, παρέχοντας εφόδια και ίσες ευκαιρίες στα παιδιά όλων των Ελλήνων. Θα λειτουργεί με αξιολόγηση, θα λειτουργεί με αξιοκρατία και θα παρέχει ποιοτικές σπουδές. Θέλουμε πανεπιστήμια αυτόνομα, αυτοδιοικούμενα, σύγχρονα, εξωστρεφή, ελεύθερα. Θέλουμε ιδρύματα που να είναι δημιουργικές κυψέλες, που διοικούνται σωστά, έχοντας μετρήσιμο ερευνητικό αποτέλεσμα, δημόσια πανεπιστήμια ελεύθερα, ανοιχτά και ασφαλή. Αυτά θέλουμε, αυτά ζητούν οι Έλληνες πολίτες και αυτά θα εξασφαλίσουμε.

Κύριε Τσίπρα, αύριο το πρωί παρουσιάζουμε αναλυτικά το πρόγραμμά μας για την παιδεία. Θα σας το στείλω, όχι επειδή ελπίζω ότι μπορεί και από εκεί να αντιγράψετε πρόχειρα κάποιες θέσεις, όπως κάνατε αποσπασματικά και στην οικονομία, αλλά για να δείτε…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …ότι την ώρα που εσείς κρατάτε τη χώρα καθηλωμένη, υπάρχουν δυνάμεις που δουλεύουν, σχεδιάζουν για το πως θα πάει η Ελλάδα μπροστά, για το πως θα κάνουμε καλύτερη τη ζωή των νέων ανθρώπων και για το πως, κύριε Τσίπρα, θα τους δώσουμε το δικαίωμα να περπατάνε με το κεφάλι ψηλά και όχι σκυμμένο από φόβο. Διότι αυτή τελικά είναι η μεγάλη μας διαφορά. Είστε το χθες του ψέματος, της ισοπέδωσης, της βίας και της ανομίας. Εμείς είμαστε η δύναμη της αλήθειας, της δουλειάς, της προόδου, που θα γυρίσει σελίδα για μια Ελλάδα φωτεινή, μια Ελλάδα αισιόδοξη.

Κύριε Τσίπρα, φοβάμαι ότι η ιστορία ήδη σας έχει ξεπεράσει. Οι Έλληνες και ειδικά οι φοιτητές, οι καθηγητές, οι εργαζόμενοι οι οποίοι μας ακούνε σήμερα αξίζουν καλύτερα. Ό,τι και να κάνετε, θα πάμε επιτέλους την Ελλάδα μπροστά!

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Τον λόγο έχει ο Πρωθυπουργός κ. Αλέξης Τσίπρας για την πρωτολογία του, για είκοσι λεπτά.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ευχαριστώ, κύριε Πρόεδρε.

Κύριε Μητσοτάκη, ξεκινήσατε την παρέμβαση σας με αναφορά στη δική μου συνέπεια κι όλο αυτό επειδή καθυστέρησα μισή ώρα, πράγμα το οποίο δεν είναι ασύνηθες για έναν Πρωθυπουργό, ο οποίος δεν έχει να ασχοληθεί μόνο με ένα ζήτημα στην καθημερινότητα του. Είναι εξαιρετικά σημαντικό βεβαίως το να βρεθεί στη Βουλή, αλλά θέλω να σας θυμίσω ότι είμαι ίσως ο μόνος Πρωθυπουργός από την Μεταπολίτευση και μετά, ίσως με εξαίρεση τον Γιώργο Παπανδρέου που ανταποκρινόταν πράγματι στα κοινοβουλευτικά καθήκοντα, που δεν έχω αρνηθεί να απαντήσω ούτε σε μια ερώτηση όλων των πολιτικών αρχηγών και όχι μόνο του αρχηγού της Αξιωματικής Αντιπολίτευσης. Σας θυμίζω ότι ο προκάτοχός μου, ο κ. Σαμαράς, δεν είχε έλθει ούτε μια φορά να απαντήσει σε ερώτηση πολιτικών αρχηγών και του αρχηγού της αντιπολίτευσης. Ούτε μία! Για να θυμηθούμε και να καταλάβουμε τι σημαίνει κοινοβουλευτική συνέπεια. Διότι είναι θράσος να έρχεστε εσείς εδώ και να με εγκαλείτε, επειδή καθυστέρησα μισή ώρα, όταν χθες σας περίμενα μία ολόκληρη μέρα να εμφανιστείτε στο Κοινοβούλιο.

(Χειροκροτήματα από την πτέρυγα του ΣΥΡΙΖΑ)

Είχατε όμως, αποδράσει. Είχατε αποδράσει διότι δεν έχετε αφήγημα πια, να μιλήσετε για την οικονομία.

Και βεβαίως, κύριε Μητσοτάκη, θα ήθελα να σας θυμίσω ότι είστε σχεδόν τρία χρόνια αρχηγός. Κάθε Παρασκευή είναι η ώρα του Πρωθυπουργού. Πόσες φορές έχετε αξιοποιήσει αυτήν τη δυνατότητα, που σας παρέχει ο Κανονισμός της Βουλής; Μόνο τρεις φορές. Η τρίτη είναι σήμερα.

Κύριε Μητσοτάκη, τις άλλες δύο φορές ποιο θέμα, αλήθεια, θέσατε και με ρωτήσατε εδώ στη Βουλή; Η πρώτη ήταν το Φλεβάρη του 2017 και το θέμα ήταν «Αύξηση των φαινομένων βίας και έξαρση της εγκληματικότητας», η δεύτερη ήταν τον Οκτώβριο του 2017, όπου αλλάξατε τις λέξεις και το θέμα ήταν όχι «η έξαρση της βίας», αλλά πρώτα «Η έξαρση της εγκληματικότητας και η αύξηση των φαινομένων βίας», ίδια ερώτηση με διαφορετική σειρά των λέξεων.

(Χειροκροτήματα από την πτέρυγα του ΣΥΡΙΖΑ)

Και η τρίτη είναι σήμερα πάλι για τα θέματα της βίας και της εγκληματικότητας, αυτήν τη φορά στα πανεπιστήμια.

Κύριε Μητσοτάκη, δεν έχετε άλλο θέμα να με ρωτήσετε; Εγώ θα έρχομαι κάθε Παρασκευή, να μετατρέψουμε την ώρα του Πρωθυπουργού σε ώρα συζήτησης για την ανομία, τη βία, την εγκληματικότητα. Ό,τι θέλετε, κύριε Μητσοτάκη, διότι δεν είναι ούτε αυτό το γήπεδό σας. Διότι πολιτεύεστε με ψεύτικα στοιχεία και με καταστροφολογία παντού. Και αυτό που αναδύεται από τα ερωτήματα και τις τοποθετήσεις σας είναι ένα μεγάλο, βαθύ μίσος για τη δημόσια σφαίρα και το δημόσιο πανεπιστήμιο.

Προφανώς και υπάρχει εγκληματικότητα στον τόπο. Δεν υπάρχει καμμιά αμφιβολία γι’ αυτό. Είναι τωρινό φαινόμενο η εγκληματικότητα; Προφανώς και υπάρχει εγκληματικότητα και σε πανεπιστημιακά ιδρύματα, τα οποία είναι μέσα στον αστικό ιστό. Είναι μόνο ελληνικό φαινόμενο αυτό;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ναι είναι.

**ΚΩΝΣΤΑΝΤΙΝΟΣ ΤΣΙΑΡΑΣ:** Ναι.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Αλήθεια; Θα σας αποδείξω λοιπόν, ότι δεν είναι. Θα σας αποδείξω ότι δεν είναι!

Όμως, πριν φτάσω σε αυτό, θα σας πω τούτο. Θα έρχομαι να απαντώ κάθε φορά, όσες ερωτήσεις και να κάνετε, για να αποφύγετε το βασικό σας πρόβλημα που είναι συζήτηση για την οικονομία, τώρα που κάθε σας αφήγημα έχει ναυαγήσει. Την άλλη φορά, όμως, που θα επιλέξετε να αποδράσετε από τη συζήτηση για την οικονομία στη Βουλή, κύριε Μητσοτάκη, πείτε στους επικοινωνιολόγους σας να μη σας βάζουν να κάνετε δηλώσεις διακόσια μέτρα από το σπίτι μου λέγοντας μου να έλθω στην περιοχή μου, στη γειτονιά μου να σας απαντήσω και να δω ποια είναι η πραγματικότητα.

(Χειροκροτήματα από την πτέρυγα του ΣΥΡΙΖΑ)

Ας πάω σε καμμία άλλη γειτονιά της Αθήνας. Και εν πάση περιπτώσει, αν έρχεστε από τη γειτονιά, χτυπήστε και το κουδούνι να πιούμε και κανέναν καφέ. Θα σας κεράσω!

(Γέλωτες από την πτέρυγα του ΣΥΡΙΖΑ)

Διότι μπορεί να είμαστε πολιτικοί αντίπαλοι, αλλά πολιτικό πολιτισμό έχουμε.

Έρχομαι τώρα στο θέμα, το οποίο θέσατε σήμερα για τρίτη συνεχόμενη φορά και ισχυρίζεστε ότι επί των ημερών της Κυβέρνησής μας έχουν αυξηθεί τα κρούσματα της βίας στα πανεπιστήμια. Και γιατί έχει συμβεί αυτό; Ενώ όλο το προηγούμενο διάστημα τα πανεπιστήμιά μας είχαν μια μαγική εικόνα. Φέρατε και φωτογραφίες από το Εθνικό Μετσόβιο Πολυτεχνείο με σπρέι στους τοίχους. Αυτά τα σπρέι στους τοίχους εμφανίστηκαν στο Πολυτεχνείο από τον Γενάρη του 2015 και μετά. Πριν δεν υπήρχε κανένα σπρέι στους τοίχους. Το Πολυτεχνείο κάηκε επί των ημερών σας. Όχι επί των ημερών μας.

Πού στηρίζεται, όμως, το βασικό σας επιχείρημα; Το βασικό σας επιχείρημα είναι ότι όλα αυτά συνέβησαν στα πανεπιστήμια διότι εμείς επαναφέραμε το πανεπιστημιακό άσυλο. Θα σας απαντήσω λέγοντας ότι πρόκειται για ένα διπλό ψέμα:

Πρώτον, γιατί όλα τα στοιχεία δείχνουν πως την περίοδο της δικής μας διακυβέρνησης τα κρούσματα, στα οποία αναφέρεστε, είναι μειωμένα.

Θα πάρω την έρευνα, η οποία έγινε και φέιγ-βολάν -θα έλεγε κάποιος- στα μέσα μαζικής ενημέρωσης, την έρευνα του Πανεπιστημίου Μακεδονίας, του ΠΑΜΑΚ, που εν πάση περιπτώσει θα μπορούσε κάποιος να της ασκήσει κριτική δεδομένου ότι «τσουβαλιάζει» –ας το πω έτσι- τα περιστατικά βίας, θεωρώντας περιστατικά βίας από τη χρήση μιας αίθουσας χωρίς άδεια, μέχρι τις σωματικές επιθέσεις και τους τραυματισμούς. Αλλά ας έχει, σε αυτήν την έρευνα καταδεικνύεται ότι σε δεκαεννέα ΑΕΙ της χώρας, από την περίοδο 2011 έως 2017, κατεγράφησαν τριακόσια πενήντα οκτώ περιστατικά βίας, με αυτήν την έννοια που τα ορίζει.

Από αυτά τα τριακόσια πενήντα οκτώ περιστατικά βίας, τα διακόσια πενήντα πέντε, κύριε Μητσοτάκη, είναι την περίοδο 2011-2014 και μόλις τα εκατόν τρία είναι από την περίοδο του 2015 και μετά. Πού αυξήθηκαν, λοιπόν, κατά τη δική μας διακυβέρνηση τα περιστατικά βίας; Μάλλον στη δική σας περίοδο ήταν τα 2/3 των περιστατικών.

(Χειροκροτήματα από την πτέρυγα του ΣΥΡΙΖΑ)

Τότε υπήρχε η νομοθετική ρύθμιση της κ. Γιαννάκου, την οποία επαναφέραμε. Αναφέρομαι στο άσυλο. Τότε υπήρχε αυτό το οποίο εσείς θεωρείται σήμερα ότι είναι η λύση του προβλήματος, δεν υπήρχε δηλαδή η έννοια του πανεπιστημιακού ασύλου.

Το δεύτερο βασικό σας επιχείρημα, λοιπόν, είναι και αυτό ψευδές. Ποιο είναι το δεύτερο επιχείρημα; Ότι ο νόμος για το πανεπιστημιακό άσυλο είναι αυτός ο οποίος ευθύνεται. Και γιατί ευθύνεται; Διότι δεν δίνει τη δυνατότητα στην Αστυνομία να παρέμβει όταν τελούνται αδικήματα. Και φαντάζομαι, επειδή προφανώς έχετε -αν όχι εσείς ο ίδιος, οι συνεργάτες σας- πολύ καλή γνώση των νομικών ζητημάτων, αντιλαμβάνεστε ότι αυτό είναι ένα κατασκεύασμα. Το πανεπιστημιακό άσυλο, έτσι όπως έχει θεσπιστεί, από τη δική μας παρέμβαση, δεν απαγορεύει την επέμβαση της Αστυνομίας όταν διαπράττονται αδικήματα εντός των πανεπιστημιακών χώρων. Αυτεπάγγελτα μπορεί να επέμβει η Αστυνομία για κάθε αυτόφωρο αδίκημα που συντελείται μέσα σε πανεπιστημιακούς χώρους, αρκεί βεβαίως να κληθεί, διότι η Αστυνομία βεβαίως δεν μπορεί να γνωρίζει εκ των προτέρων αν θα υπάρξει αδίκημα, όπως και σε οποιοδήποτε άλλο δημόσιο χώρο, έτσι και στα δημόσια πανεπιστήμια.

Θέλετε να συζητήσουμε, λοιπόν, για την εγκληματικότητα και τα φαινόμενα αυτά στο σύνολό τους; Κύριε Μητσοτάκη, είναι προφανές. Εγώ δεν ήρθα εδώ ούτε να υπερασπιστώ την άποψη ότι ζούμε σε μια κοινωνία αγγέλων, ούτε για να υπερασπιστώ την άποψη ότι δεν υπάρχει ζήτημα ασφάλειας. Άλλωστε, είμαστε εμείς οι πρώτοι που λέμε ότι η ασφάλεια είναι λαϊκό δικαίωμα και πρέπει να ρίξουμε όλο μας το βάρος και ρίχνουμε όλο μας το βάρος. Εγώ έχω να σας δώσω και επίσημα στοιχεία από την Ελληνική Αστυνομία για το πόσο έχουν αυξηθεί οι παρεμβάσεις της Ελληνικής Αστυνομίας οι περιπολίες, ακόμα και οι προσαγωγές και οι συλλήψεις τα τελευταία χρόνια και κατά πόσο έχουν μειωθεί οι δείκτες της εγκληματικότητας στη χώρα.

Παραμένει ένα πρόβλημα η ασφάλεια και η εγκληματικότητα που πρέπει όλους να μας αφορά. Δεν έχω έρθει, επ’ ουδενί, να υπερασπιστώ, όπως θέλετε εσείς, που έχετε μία ιδεοληπτική εμμονή στην άποψη. Γιατί θυμάμαι και μία παρέμβασή σας σε ένα διεθνές πολιτικό περιοδικό, στο «POLITICO», αν δεν κάνω λάθος, όπου είπατε ότι η μήτρα της βίας σε αυτή τη χώρα είναι η Αριστερά. Τέτοια ιδεοληπτική μανία έχετε. Ξεχνάτε, όμως, ότι κάθεστε στα ίδια έδρανα με ανθρώπους που στα νιάτα τους, ως φοιτητές, έπαιρναν τα τσεκούρια και κυκλοφορούσαν στους πανεπιστημιακούς χώρους και η μήτρα τους ήταν η Άκρα Δεξιά κι όχι η Αριστερά.

(Χειροκροτήματα από την πτέρυγα του ΣΥΡΙΖΑ)

Εγώ, λοιπόν, δεν έρχομαι να υπερασπιστώ, ίσα-ίσα έρχομαι να καταγγείλω κάθε φασίζουσα αντίληψη και νοοτροπία είτε αυτή προέρχεται, βεβαίως, από την Άκρα Δεξιά και πυκνώνουν αυτά τα φαινόμενα και της βίας και της παραβατικότητας, με τα τάγματα εφόδου της Χρυσής Αυγής, με τις δολοφονίες, με τη δολοφονία του Παύλου Φύσα, με τους τραμπουκισμούς, και βεβαίως, τους αυτόκλητους υπερασπιστές του φοιτητικού κινήματος ή του λαϊκού κινήματος που αυτοπροβάλλονται ως ιδιοκτήτες της κληρονομιάς των αγώνων αυτού του τόπου και ιδιαίτερα της νεολαίας, που φτάνουν στο επαίσχυντο σημείο να στέκονται μπροστά από τις πύλες του Πολυτεχνείου την ημέρα του εορτασμού και να εμποδίζουν ανθρώπους -οι οποίοι συμμετείχαν στα γεγονότα του Νοέμβρη του 1973 και ήταν στην πρώτη γραμμή, συνελήφθησαν, ξυλοκοπήθηκαν, εξορίστηκαν- να μπουν μέσα να καταθέσουν στεφάνι. Αυτόν τον φασισμό, λοιπόν, εμείς είμαστε ξεκάθαροι, τον καταδικάζουμε απ’ όπου κι αν προέρχεται. Εσείς, όμως, έχετε μία μονομέρεια στην κριτική σας.

Δεν υπάρχει, λοιπόν, κυρίες και κύριοι συνάδελφοι, ανομία στη χώρα. Νόμοι υπάρχουν και είναι άδικο για τη χώρα, ιδίως σε μία περίοδο όπου τον τόπο μας επιλέγουν ως τουριστικό προορισμό εκατομμύρια πολίτες -κάθε χρόνιο σπάμε το ρεκόρ, σπάσαμε και φέτος-, να δίδετε αυτή την εικόνα της ανομίας, της παραβατικότητας, της ανασφάλειας, θαρρείς και ζούμε στο Γκόθαμ Σίτι κι όχι στην Αθήνα.

(Θόρυβος στην Αίθουσα)

Ήταν η πόλη του Μπάτμαν το Γκόθαμ Σίτι, όπου γινόταν παντού…

**ΚΩΝΣΤΑΝΤΙΝΟΣ ΤΣΙΑΡΑΣ:** Γκόθαμ Σίτι.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Αυτό είπα.

Προχθές, κυρίες και κύριοι συνάδελφοι, ο πρύτανης του Εθνικού Μετσόβιου Πολυτεχνείου ανακοίνωσε μια συνεργασία με το περίφημο Πανεπιστήμιο Κολούμπια της Νέας Υόρκης, με φοιτητές που θα έρθουν να σπουδάσουν εδώ. Είναι τόσο ανόητοι αυτοί οι ιθύνοντες του Κολούμπια που προχώρησαν σε μια τέτοια συμφωνία, αν όπως λέτε το Εθνικό Μετσόβιο Πολυτεχνείο είναι ένα άντρο ανομίας, παραβατικότητας, όπου δεν υπάρχουν σπουδές, δεν υπάρχουν μαθήματα; Είναι τόσο ανόητοι;

Κι εσείς σκέφτεστε, τελικά, προκειμένου να ψηφοθηρήσετε, να δημιουργήσετε εντυπώσεις και να ψαρέψετε στα θολά νερά μιας ακροδεξιάς αντίληψης και δημιουργείτε αυτήν τη στιγμή ζημία στην εικόνα των δημόσιων πανεπιστημίων της χώρας μας.

Κι αυτό που σας λέγω δεν είναι, κύριε Μητσοτάκη, ένα σχήμα λόγου. Διότι θέλω να σας θυμίσω ότι αυτή η ατζέντα την οποία έχετε επιλέξει, να ρωτάτε κάθε τρεις και λίγο για το ίδιο θέμα, είναι μια ατζέντα η οποία δεν θα σας ευνοήσει πολιτικά στο τέλος της ημέρας. Αν κάποιους θα ευνοήσει πολιτικά είναι αυτούς οι οποίοι πρωτοανέδειξαν αυτήν την ατζέντα. Και θέλω να σας θυμίσω ότι την ίδια μονομανία σε ερωτήσεις για την ανομία και την εγκληματικότητα επέδειξαν, κατά την περίοδο που, βεβαίως, είχαμε πιο αυξημένα κρούσματα 2012-2013, οι Βουλευτές της Χρυσής Αυγής, με ερωτήσεις τόσο στον κ. Δένδια όσο και σε άλλους Υπουργούς της κυβέρνησης του κ. Σαμαρά, τότε.

Ήταν ερωτήσεις επαναλαμβανόμενες για την έξαρση της εγκληματικότητας και της διακίνησης ναρκωτικών στο Αριστοτέλειο Πανεπιστήμιο, για την αντιμετώπιση της εγκληματικότητας στο κέντρο της πόλης και άλλες ερωτήσεις για τις οποίες όποιος θέλει, μπορεί να ανατρέξει σε αυτές.

Έρχομαι, λοιπόν, στα στοιχεία. Δεν υπάρχει έλλειμμα αστυνόμευσης. Υπάρχει πρόβλημα εγκληματικότητας προφανώς. Αλλά όχι έλλειμα αστυνόμευσης. Στην περιοχή γύρω από το Οικονομικό Πανεπιστήμιο την περίοδο από το 2012 έως το 2014, επί των ημερών σας, είχαν γίνει 560 συλλήψεις για αδικήματα όπως εμπόριο ναρκωτικών. Από το 2015 έως το 2017 είχαν γίνει 1060, δηλαδή, διπλάσιες. Και έχει χτυπηθεί το παραεμπόριο, αφού μόνο φέτος έχουν κατασχεθεί 37.000 λαθραία πακέτα τσιγάρα, 15.500 είδη παραεμπορίου.

Στην περιοχή του Αριστοτελείου Πανεπιστημίου τη διετία 2012-2014, επί των ημερών σας, έγιναν 141 συλλήψεις. Την περίοδο 2015-2017 έγιναν 605 συλλήψεις. Και μόνο φέτος έχουν γίνει ήδη 48 αστυνομικές επιχειρήσεις στο Αριστοτέλειο Πανεπιστήμιο Θεσσαλονίκης, -εκεί που, όπως λέτε εσείς, δεν μπορούν να μπουν λόγω του ασύλου- για περιπτώσεις διακίνησης ναρκωτικών και έχουν γίνει 239 συλλήψεις.

Αρκεί μία κλήση, μία απλή καταγγελία ενός φοιτητή, ενός περαστικού, ενός πολίτη για να παρέμβει η Αστυνομία. Το γνωρίζετε αυτό. Γιατί ψεύδεστε δημοσίως ότι δεν υπάρχει δυνατότητα παρέμβασης της Αστυνομίας λόγω του ασύλου; Πού είναι, λοιπόν, τα δεμένα χέρια της αστυνομίας, που τα έχει δέσει ο ΣΥΡΙΖΑ; Άλλος ένας μύθος καταρρέει.

Εμείς, λοιπόν, κυρίες και κύριοι συνάδελφοι, στα ζητήματα αυτά δουλεύουμε χωρίς κραυγές για το καλύτερο δυνατό αποτέλεσμα. Είμαστε η μόνη Κυβέρνηση που δήλωσε δημοσίως ότι υπάρχει πρόβλημα παραβατικότητας και πως η αντιμετώπισή του είναι κάτι το εξαιρετικό. Γι’ αυτό και δεν μείναμε με δεμένα τα χέρια να κοιτάζουμε, αλλά πήραμε μία πρωτοβουλία την οποία λοιδορήσατε.

Δεν ήταν πρωτοβουλία του κ. Παρασκευόπουλου. Έχετε στοχοποιήσει τον πρώην Υπουργό Δικαιοσύνης, πάλι για λόγους επικοινωνιακούς, πάλι για να ψαρέψετε εις τα θολά νερά του ακροδεξιού ακροατηρίου, έναν έγκριτο επιστήμονα, έναν δημοκράτη άνθρωπο, ο οποίος όσο διετέλεσε Υπουργός και τώρα ως Βουλευτής ποτέ του σε αυτό εδώ το Βήμα δεν βγήκε με κορώνες αλλά με πολιτικό λόγο και επιχειρήματα. Τον στοχοποιείτε προκειμένου να αναδείξετε ότι ο ΣΥΡΙΖΑ είναι συνδεδεμένος με την ανομία, με την παραβατικότητα, γιατί ο κ. Παρασκευόπουλος προχώρησε σε έναν νόμο για να αποσυμφορήσει τις φυλακές.

Και μία επιτροπή την οποία έφτιαξε ο κ. Γαβρόγλου και όχι ο κ. Παρασκευόπουλος, την ονομάσατε «επιτροπή Παρασκευόπουλου»! Και προφανώς πριν καν διαβάσετε τι λέει το πόρισμα αυτής της επιτροπής, σπεύσατε να μιλήσετε με τα χειρότερα λόγια, ότι είμαστε ιδεοληπτικοί, ότι είμαστε αδιόρθωτοι και ότι τα πανεπιστήμια θα καθαρίσουν από τις συμμορίες και θα αποδοθούν ξανά στους φοιτητές και στους καθηγητές τους, όταν έρθετε εσείς στην εξουσία. Μας το είπατε και σήμερα.

Ποιος το έβγαλε αυτό το πόρισμα –το οποίο δεν διαβάσατε-, κύριε Μητσοτάκη; Θα σας πει η κ. Κεραμέως, βεβαίως, κάποιες σημειώσεις. Εσείς, όμως, δεν το διαβάσατε. Είμαι βέβαιος ότι δεν το διαβάσατε, γιατί έχετε τη στοιχειώδη αστική ευγένεια. Δεν θα καταφερόσασταν με αυτούς τους όρους απέναντι στον κ. Παρασκευόπουλο, εάν το είχατε διαβάσει.

Το έβγαλε, λοιπόν, μία επιτροπή στην οποία συμμετείχε ο Πρόεδρος της Συνόδου των Πρυτάνεων των Πανεπιστημίων, ο Πρόεδρος της Συνόδου των Πρυτάνεων των ΤΕΙ, ένας αντιεισαγγελέας ως εκπρόσωπος της Εισαγγελίας, μία εκπρόσωπος της Αστυνομίας, πανεπιστημιακοί, εγκληματολόγοι, και ειδικοί επιστήμονες στα θέματα των ναρκωτικών.

Όλοι αυτοί, κύριε Μητσοτάκη, είναι οι ιδεοληπτικοί και οι αδιόρθωτοι; Αυτοί, οι εκπρόσωποι των πανεπιστημίων, της εισαγγελίας και της Αστυνομίας, είναι, λοιπόν, που κατηγορείτε ότι θέλουν τα δημόσια πανεπιστήμιά μας να τα ελέγχουν οι συμμορίες; Τόσο πολύ πια αυτός ο διαβολικός ΣΥΡΙΖΑ έχει καταφέρει να διαβρώσει όλους τους θεσμούς αυτής της χώρας;

Και επειδή δεν το διαβάσατε το πόρισμα, να σας πω τα τρία βασικά του σημεία. Πρώτον, διατυπώνει κάποιες συνδιαστικές θέσεις. Τη δημιουργία σε κάθε πανεπιστήμιο ενός δικτύου ανθρώπων στο οποίο να μετέχουν εκπρόσωποι όλων των άμεσα ή έμμεσα υπεύθυνων φορέων, όπως πρυτάνεις, εισαγγελέας, Αστυνομία, φοιτητές, για να φροντίζει μέσα στη διάρκεια όλης της χρονιάς και όχι μόνο όταν προκύπτει πρόβλημα για τα ζητήματα του ασύλου, δηλαδή να προλαβαίνει αντί να θεραπεύει.

Δεύτερον, με δεδομένο ότι το άσυλο δεν απαγορεύει με κανέναν τρόπο στην Αστυνομία να επέμβει, εάν υπάρχει καταγγελία ή εάν βλέπει πως γίνεται εμπόριο ναρκωτικών και άλλα κακουργήματα, να οριστούν σε κάθε ίδρυμα τα κριτήρια με τα οποία θα καλείται η Αστυνομία για τα χαμηλότερα εγκλήματα, παραδείγματος χάριν σε ποιους χώρους αυτά γίνονται κ.λπ..

Τρίτον, να μπαίνουν ξεκάθαρα και ορατά όρια στους πανεπιστημιακούς χώρους όταν αυτοί οι χώροι είναι ανοικτοί. Να γνωρίζουμε ποιο είναι το πλαίσιο του πανεπιστημιακού χώρου.

Και τέταρτον, να ενισχυθεί η έρευνα και η εκπαίδευση για θέματα πρόληψης ναρκωτικών. Έχετε και σε αυτό αντίρρηση;

Το πόρισμα εστάλη στις συγκλήτους και στις φοιτητικές παρατάξεις και μαζί εστάλη και στις νεολαίες των πολιτικών κομμάτων. Η νεολαία της Νέας Δημοκρατίας το παρέλαβε και έστειλε απάντηση μόλις την ίδια ημέρα. Πρόλαβε να το μελετήσει και έδωσε και απάντηση. Βεβαίως, η απάντηση ήταν ότι το πόρισμα είναι φαιδρό. Και ο κ. Μητσοτάκης, επίσης την ίδια ημέρα, έβγαλε ένα tweet ότι είναι κατάπτυστο, γυρνώντας από το εξωτερικό, αν δεν κάνω λάθος.

Αυτός είναι ο διάλογος που επιδιώκετε για αυτά τα μεγάλα και σοβαρά θέματα που εμείς τα αναγνωρίζουμε και επιχειρούμε -με διαφορετικές ιδεολογικές θέσεις, αλλά επιχειρούμε- να τα λύσουμε;

Αλλά εσείς δεν θέλετε λύση. Θέλετε πολιτική εκμετάλλευση -αυτό θέλετε να κάνετε- και σε αυτό το ζήτημα καταστροφολογώντας και θέτοντας στο τραπέζι ψεύτικα στοιχεία.

Και μιας και αναφέρθηκα στο θέμα των ναρκωτικών, το μέγα ζήτημα των ναρκωτικών, αφού επηρεάζει ένα μεγάλο ποσοστό της ελληνικής νεολαίας προφανώς θα επηρεάζει και ένα ποσοστό της νεολαίας που βρίσκεται μέσα στους πανεπιστημιακούς χώρους. Αλήθεια, κύριε Μητσοτάκη, πιστεύετε ότι το ζήτημα αυτό μπορεί να λυθεί μόνο με την αστυνόμευση; Σε ποια χώρα έχει γίνει αυτό διεθνώς;

Και επειδή και εδώ, ενδεχομένως, να μην έχετε μελετήσει, όπως δεν μελετήσατε το πόρισμα της επιτροπής και το πόρισμα της επιτροπής ναρκωτικών του ΟΗΕ, να σας πω ότι η Επιτροπή για την Καταπολέμηση των Ναρκωτικών του Οργανισμού Ηνωμένων Εθνών μιλάει για μια συνδυασμένη εφαρμογή πολιτικών κατά της ζήτησης και πολιτικών κατά της προσφοράς απ’ όλους τους φορείς. Συνδυαστικές δράσεις προτείνουν. Μόνο εσείς σε όλον τον κόσμο επιμένετε να πιστεύετε ότι αρκούν οι κατασταλτικές και βίαιες επιχειρήσεις, για να εξαλειφθεί ως διά μαγείας το φαινόμενο αυτό.

Από τα έδρανά σας ακούστηκε η απάντηση σε ένα δικό μου ρητορικό ερώτημα ότι «ναι, μόνο στην Ελλάδα συμβαίνουν αυτά». Και αυτό δεν είναι αλήθεια. Έχω το άρθρο του «GUARDIAN» το οποίο στηρίζεται σε στοιχεία έρευνας που πραγματοποιήθηκε σε τεσσεράμισι χιλιάδες φοιτητές από εκατόν πενήντα τρία διαφορετικά ιδρύματα του Ηνωμένου Βασιλείου, όπου ως γνωστόν δεν υπάρχει πανεπιστημιακό άσυλο και τα περισσότερα εξ αυτών είναι και εκτός αστικού ιστού.

Το σοκαριστικό αποτέλεσμα αυτής της έρευνας είναι ότι λέει ότι το 62% των ερωτώμενων αποκρίθηκε ότι έχει πέσει εντός του πανεπιστημιακού χώρου θύμα σεξουαλικής βίας και μάλιστα το σοκαριστικό στοιχείο ήταν ότι το 8% των γυναικών δήλωσαν ότι έχουν υποστεί βιασμό μέσα στο πανεπιστήμιο.

Τι θέλω να πω με αυτό, κύριε Μητσοτάκη; Θέλω να πω ότι όταν η εγκληματική και η παραβατική συμπεριφορά είναι ένα φαινόμενο της κοινωνικής πραγματικότητας στην οποία ζούμε, δεν μπορούμε, επειδή μας συμφέρει πολιτικά, να στοχεύουμε στο πανεπιστήμιο. Δεν μπορεί, επειδή μας συμφέρει πολιτικά, να δυσφημούμε το πανεπιστήμιο και κυρίως το δημόσιο πανεπιστήμιο, όταν μάλιστα αυτά τα φαινόμενα είναι φαινόμενα που δυστυχώς συμβαίνουν και στις καλύτερες και πιο προηγμένες σε επίπεδο ασφάλειας χώρες ή, εν πάση περιπτώσει, έτσι νομίζουμε ότι είναι, όπως το Ηνωμένο Βασίλειο.

Δεν θέλω να μακρηγορήσω και θα επανέλθω στη δευτερολογία μου, όπου θα ήθελα να δώσω και κάποιες απαντήσεις γιατί θεωρώ ότι ο βασικός λόγος στοχοποίησης του δημόσιου πανεπιστημίου από την πλευρά σας είναι μία ιδεολογική εμμονή, σε σχέση με την ανάγκη περαιτέρω εκφυλισμού του, για να καταστεί στην ελληνική κοινωνία προφανής η ανάγκη να πάμε στα ιδιωτικά πανεπιστήμια. Όμως, δεν το ανοίγω τώρα αυτό και θα επανέλθω, εάν χρειαστεί.

Θέλω να καταλήξω –για να γίνεται και διάλογος και όχι παράλληλοι μονόλογοι- λέγοντας το εξής: Έχετε μία πολύ επιλεκτική όραση των κρουσμάτων παραβατικότητας μέσα στα ελληνικά πανεπιστήμια. Εμείς βλέπουμε όλα αυτά στα οποία αναφερθήκατε και προσπαθούμε να δώσουμε λύσεις.

Εσείς βλέπετε μόνο αυτά που σας συμφέρουν, μόνο τους «Ρουβικώνες» βλέπετε μέσα στα Πανεπιστήμια. Βλέπετε τα περιστατικά έξω από την ΑΣΟΕ, αλλά για κάποιο λόγο η ματιά σας σταματάει στην είσοδο του κτηρίου και δεν πάει παραμέσα. Για παράδειγμα, δεν βλέπετε πως στο ίδιο αυτό Πανεπιστήμιο η φοιτητική σας παράταξη, η ΔΑΠ, συνελήφθη να έχει στήσει μία ολόκληρη φάμπρικα για να κάνει αντιγραφή στις εξετάσεις!

(Χειροκροτήματα από την πτέρυγα του ΣΥΡΙΖΑ)

Ολόκληρο σύνθετο σύστημα με smartphones, ενδοεπικοινωνία, τα πάντα! Όπως, επίσης, δεν βλέπετε ότι πριν από λίγο καιρό στην Πάτρα πάλι η παράταξη της ΔΑΠ βγήκε και υποστήριξε δημοσίως τους εκατόν έξι φοιτητές που αντέγραψαν και παρέδωσαν σχεδόν όλοι την ίδια εργασία.

Αυτοί είναι οι δικοί σας άριστοι, κύριε Μητσοτάκη! Αυτή είναι η λογική των αρίστων που έχετε!

(Χειροκροτήματα από την πτέρυγα του ΣΥΡΙΖΑ)

Εμείς, λοιπόν, βλέπουμε τα προβλήματα, έχουμε έγνοια απέναντι σε αυτά, δεν έχουμε παρωπίδες και στα κρίσιμα αυτά ζητήματα δεν θέλουμε να δημιουργήσουμε, να ασκήσουμε μία πολιτική –αν θέλετε- ψαρέματος στα θολά νερά ούτε εντυπώσεις να δημιουργούμε ούτε δημαγωγία, γιατί είναι δημαγωγία αυτό που κάνετε.

Ελάτε, λοιπόν, να δούμε ένα-ένα τα ζητήματα και της ανομίας και της εγκληματικότητας και να τα απαντήσουμε, να δώσουμε λύσεις σε αυτά, όχι αφορισμούς.

Οι αφορισμοί, κύριε Μητσοτάκη, αφορούν έναν προηγούμενο αιώνα, τον μεσαίωνα, όχι τη σημερινή εποχή. Αφήστε, λοιπόν, τους αφορισμούς και ελάτε με επιχειρήματα και αρθρώστε επιτέλους μία συγκεκριμένη πρόταση πάνω στα προβλήματα που αντιμετωπίζει το δημόσιο πανεπιστήμιο σήμερα. Αν είστε εχθρός του δημόσιου πανεπιστημίου, πείτε το ανοιχτά. Αν, όμως, ισχυρίζεστε ότι πρέπει να αντιμετωπίσουμε τα προβλήματά του και να το ενισχύσουμε, είμαστε εδώ να σας ακούσουμε.

(Ζωηρά χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Κοζάνης (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης για τη δευτερολογία του για πέντε λεπτά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας ευχαριστώ, κύριε Τσίπρα, που αναφερθήκατε στη χθεσινή μου βόλτα στη γειτονιά σας. Φοβάμαι ότι και να ήθελα να φτάσω στο σπίτι σας θα είχα κάποιες δυσκολίες από τις κλούβες των ΜΑΤ που το φυλάνε…

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Τι λέτε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …όπως φαντάζομαι και στο Μαξίμου. Έτσι δεν είναι;

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Δεν υπάρχει καμμία! Στο δικό σας μπορεί.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, κάντε λίγη ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Επί της διαδικασίας.

Κύριε Πρόεδρε, μετά την τοποθέτηση του Πρωθυπουργού, φαντάζομαι ότι δεν θα υπάρχει καμμία αντίρρηση και με τη σύμφωνη γνώμη σας να προγραμματίσουμε για την επόμενη Παρασκευή μία εκκρεμή συζήτηση προ ημερησίας για το ζήτημα της ψήφου των Ελλήνων που διαμένουν στο εξωτερικό, την οποία έχουμε καταθέσει εδώ και έξι μήνες και δεν έχει συζητηθεί.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ό,τι θέλετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και τη μεθεπόμενη Παρασκευή να συζητήσουμε ακόμα μία πρόταση για προ ημερησίας συζήτηση, που αφορά τα ζητήματα του προσφυγικού, την κακοδιαχείριση στα προσφυγικά κονδύλια, όπως αυτή εντοπίστηκε από την ΟΛΑΘ και όλη αυτή την απαράδεκτη κατάσταση, την οποία έχετε δρομολογήσει σε υπαίθριες φυλακές στη Μόρια και στη Σάμο.

Φαντάζομαι, κύριε Τσίπρα, να συμφωνείτε ότι αφού θέλετε να είστε εδώ κάθε Παρασκευή –και με τη δική σας σύμφωνη γνώμη, κύριε Πρόεδρε-, μπορούμε να ξεκινήσουμε την επόμενη Παρασκευή με το θέμα της ψήφου των διαμενόντων πολιτών εκτός Ελλάδος και τη μεθεπόμενη Παρασκευή με το ζήτημα του προσφυγικού.

Πολύ ωραία, λοιπόν, λύσαμε αυτό το διαδικαστικό ζήτημα, για να μη μας λέτε ότι σας κάνουμε ερωτήσεις μόνο για τα ζητήματα του νόμου και της τάξης. Φοβάμαι ότι τα υποτιμάτε, βέβαια.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** «Ερωτήσεις την ώρα του Πρωθυπουργού» είπα. Μην τα μπερδεύετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θα έρθω και στην ώρα του Πρωθυπουργού, μην σας απασχολεί καθόλου αυτό. Έχουμε πάρα πάρα πολλά ζητήματα να σας ρωτήσουμε, αλλά ας ξεκινήσουμε με αυτά για τα οποία ήδη έχουμε υποβάλει ερωτήματα, για να μην παραπλανάτε την Εθνική Αντιπροσωπεία ως προς τον τρόπο με τον οποίο λειτουργείτε και πότε θέλετε να αποφύγετε τη Βουλή και πότε δεν θέλετε να την αποφύγετε. Ελάτε, λοιπόν, να συζητήσουμε κατ’ αρχάς αυτά τα οποία τα έχουμε ήδη δρομολογήσει.

Κύριε Τσίπρα, η απάντησή σας, πρέπει να σας πω ότι με προβλημάτισε. Και με προβλημάτισε, διότι είτε μιλούσατε ωσάν να μην αντιλαμβάνεσθε καθόλου τι συμβαίνει σήμερα στη χώρα είτε επιλέξατε συνειδητά να μην ακούσετε αυτά τα οποία σας είπα.

Ανάλωσα περίπου τη μισή μου ομιλία, χωρίς να παρουσιάσω δικά μου επιχειρήματα, κύριε Τσίπρα. Μίλησα για την κατάσταση την οποία περιγράφουν οι φοιτητές και οι καθηγητές στα μεγάλα πανεπιστήμια. Παρουσιάζουν μία κατάσταση, η οποία δεν έχει καμμία σχέση, κύριε Τσίπρα, με αυτά τα οποία συνέβαιναν πριν από κάποια χρόνια. Διότι εγώ δεν θυμάμαι να είχαμε ποτέ αντίστοιχες επιστολές αγανάκτησης από φοιτητές, οι οποίοι να διαμαρτύρονται για μία κατάσταση η οποία έχει φύγει εκτός ελέγχου.

Πρώτος εγώ σας είπα ότι τα ζητήματα βίας και ανομίας στο πανεπιστήμιο δεν είναι κάτι καινούργιο, είναι κάτι αρκετά παλιό. Σας κατηγόρησα όμως, διότι με τη δική σας συνειδητή ανοχή τα φαινόμενα αυτά έχουν εκτραχυνθεί τα τελευταία τρία χρόνια.

Θέλω να επανέλθω σε μία σειρά από ερωτήματα, τα οποία, κύριε Τσίπρα, δεν απαντήσατε.

Αναφερθήκατε στο πόρισμα της επιτροπής Παρασκευόπουλου. Το σχολιάσαμε, το κριτικάραμε. Θεωρούμε ότι είναι ένα πόρισμα απαράδεκτο, το οποίο δεν απαντά στο μείζον ζήτημα του πώς επιστρέφει ο δημόσιος χώρος με ασφάλεια σε αυτούς οι οποίοι πραγματικά πρέπει να το χρησιμοποιούν.

Όμως, θα ήθελα να σας ρωτήσω ευθέως, κύριε Τσίπρα: Ανέχεστε τις καταλήψεις δημόσιων χώρων, ναι ή όχι; Θα ήθελα να έχω μία απάντηση.

Θεωρείτε λογικό σήμερα εντός ενός πανεπιστημίου να υπάρχει μία συλλογικότητα, η οποία έχει στο παρελθόν ταχθεί ανοιχτά υπέρ της ένοπλης βίας, η οποία καταλαμβάνει δημόσιο χώρο; Απειλεί και τραμπουκίζει φοιτητές και καθηγητές και εσείς σφυρίζετε σαν να μη συμβαίνει απολύτως τίποτα. Ποια είναι η απάντησή σας, κύριε Τσίπρα, σε αυτό; Συμφωνείτε ή διαφωνείτε; Πρέπει ή δεν πρέπει το κράτος να παρεμβαίνει σε περιπτώσεις όπου δημόσιοι χώροι τελούν υπό κατάληψη;

Αντίστοιχο περιστατικό ξέρετε έχουμε και στα Χανιά, όπου μία ιστορική συλλογικότητα των Χανίων έχει καταλάβει εδώ και κάποιες δεκαετίες, έναν χώρο ο οποίος ανήκει στο Πολυτεχνείο Κρήτης και τον οποίο μάλιστα χώρο το Πολυτεχνείο θέλει να τον αξιοποιήσει και σκοντάφτει πάνω στην αδυναμία της ελληνικής πολιτείας να απομακρύνει αυτή τη συλλογικότητα. Αυτό είναι εναρμονισμένο με τη δική σας λογική για το πώς πρέπει να λειτουργεί ένα κράτος δικαίου;

Κάνατε αναφορές, κύριε Τσίπρα, στο εξωτερικό και μας είπατε περίπου ότι αυτά τα οποία συμβαίνουν στην Ελλάδα, συμβαίνουν σε πολλά πανεπιστήμια και σε πιο προηγμένες χώρες. Μα, είστε σοβαρός, κύριε Τσίπρα; Υπάρχει πανεπιστήμιο σήμερα στην Ευρώπη, το οποίο να παρουσιάζει την εικόνα του Μετσόβιου Πολυτεχνείου ή του Αριστοτελείου Πανεπιστημίου; Πού συμβαίνουν αυτά τα πράγματα σε οποιαδήποτε ευρωπαϊκή χώρα, κύριε Τσίπρα; Πού υπάρχει αυτή η εικόνα της πλήρους εγκατάλειψης, αυτό το αχούρι, αυτό το μπες-βγες των συμμοριών μέσα στα πανεπιστήμια;

Έχετε πάει να περπατήσετε στην Πατησίων, κύριε Τσίπρα, να δείτε τι συμβαίνει κάθε φορά που εμφανίζεται η αστυνομία και πώς οι διάφοροι έμποροι ναρκωτικών και παραεμπορίου εισβάλλουν μέσα στο Οικονομικό Πανεπιστήμιο και η Αστυνομία στη συνέχεια απομακρύνεται αμέριμνη; Έχετε δει να συμβαίνουν αυτά τα πράγματα σε οποιαδήποτε άλλη ευρωπαϊκή χώρα;

Γιατί ισχυρίζεστε ότι εμείς, αναδεικνύοντας μία πραγματικότητα, την οποία συμμερίζονται όλοι οι φοιτητές, τουλάχιστον η μεγάλη πλειοψηφία των φοιτητών και η μεγάλη πλειοψηφία των καθηγητών, δυσφημούμε το δημόσιο πανεπιστήμιο; Το δυσφημούμε, επειδή αναδεικνύουμε ένα πρόβλημα το οποίο είναι πραγματικό;

Δεν μου λέτε, όταν το Reuters κάνει ρεπορτάζ εδώ και δημοσιεύει άρθρα με τίτλους: «Greek university halts classes to protest over drug use on its doorstep» και «Greek universities provide safe haven for drug gangs», εμείς τα καθοδηγούμε αυτά τα δημοσιεύματα;

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Τσίπρα, για λόγους που σας βολεύουν, παρουσιάζετε και στο ζήτημα αυτό μία απόλυτα ωραιοποιημένη εικόνα. Μας είπατε ότι θέλετε να αντιμετωπίσετε το πρόβλημα και ότι δεν μπορείτε. Αλήθεια; Μήπως κάπου βολεύεστε με αυτή την κατάσταση; Μήπως όλη αυτή η προκλητική ανοχή, την οποία δείχνετε σε διάφορα γκρουπούσκουλα, τα οποία βρίσκουν φυσικό καταφύγιο προστασίας μέσα στα πανεπιστήμια, είναι μία προετοιμασία για το τι μπορεί να γίνει την επόμενη μέρα;

Μήπως επιτρέπετε σε αυτές τις ομάδες τώρα να κάνουν μία ανώδυνη εκπαίδευση, ώστε την επόμενη μέρα, αν υπάρχει μία αλλαγή -η οποία καθώς φαίνεται θα έρθει και θα έρθει και σύντομα- αυτοί να ξεχυθούν στους δρόμους και να κάψουν την Αθήνα, όπως την έκαψαν το 2008, όταν δεν είπατε κουβέντα, κύριε Τσίπρα;

(Ζωηρά χειροκροτήματα από την πτέρυγα της Νέας Δημοκρατίας)

Γιατί θυμόμαστε τις ιδεολογικές σας καταβολές. Θυμόμαστε τον ΣΥΡΙΖΑ του 3%. Θυμόμαστε τον ΣΥΡΙΖΑ, ο οποίος τότε, όχι απλά σφύριζε αδιάφορα, αλλά περίπου έκλεινε το μάτι σε αυτούς που έκαιγαν την Αθήνα. Άρα δεν είστε άμοιροι ευθυνών, κύριοι, όταν πρόκειται για ανοχή, την οποία δείχνετε, στη βία. Έχετε την ιστορία σας.

Επειδή επιμένετε για άλλη μία φορά να διαστρεβλώνετε αυτά τα οποία έχω πει, κύριε Τσίπρα, σας επαναλαμβάνω για άλλη μια φορά, ότι η μήτρα της εγχώριας ελληνικής τρομοκρατίας, όπως αυτή εκφράστηκε από τη «17 Νοέμβρη» και όλες τις οργανώσεις που συνδέονται με αυτή, είναι η μήτρα της άκρας εξωκοινοβουλευτικής Αριστεράς. Είτε σας αρέσει είτε όχι, αυτή είναι μια σκληρή ιστορική πραγματικότητα, που την έχουμε πληρώσει με αίμα και δεν πρόκειται να ανεχτούμε να ξαναδούμε αυτά τα φαινόμενα!

(Χειροκροτήματα από την πτέρυγα της Νέας Δημοκρατίας)

Αναφέρατε για άλλη μία φορά ότι έχουμε μία επιθυμία να υπονομεύσουμε το δημόσιο πανεπιστήμιο, γιατί θέλουμε να δώσουμε με αυτόν τον τρόπο χώρο στα ιδιωτικά πανεπιστήμια. Κύριε Τσίπρα, όλο μας το πρόγραμμα αναφέρεται στο πώς θα αναβαθμίσουμε το δημόσιο πανεπιστήμιο, στο πώς θα το κάνουμε αυτόνομο, ελεύθερο, δημιουργικό, στο πώς θα συνδέσουμε τις σπουδές με την αγορά εργασίας, στο πώς θα μπορούν τα πανεπιστήμια να προσφέρουν ξενόγλωσσα προγράμματα, για να γίνει η Ελλάδα εκπαιδευτικός πόλος περιφερειακής ανάπτυξης. Γι’ αυτά μιλάει το πρόγραμμά μας, κυρίες και κύριοι, για το δημόσιο πανεπιστήμιο.

Όμως, μου κάνει πολύ εντύπωση, κύριε Τσίπρα, που αναφερθήκατε σε μια σύμπραξη, για την οποία διάβασα κι εγώ και μακάρι να μπορέσει να υλοποιηθεί, μεταξύ του Πολυτεχνείου και του Columbia. Δεν μου λέτε το Columbia τι είναι; Δημόσιο πανεπιστήμιο; Είναι δημόσιο πανεπιστήμιο το Columbia; Μήπως είναι ιδιωτικό μη κερδοσκοπικό πανεπιστήμιο το Columbia, στο οποίο αναφερθήκατε;

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Τι σχέση έχει αυτό;

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Άρα ναι. Πάμε παρακάτω, λοιπόν.

Γιατί, λοιπόν, εσείς, με τη δική σας συνταγματική ιδεοληψία απαγορεύετε τη δυνατότητα να δημιουργηθεί ένα πανεπιστήμιο σαν το Columbia στην Ελλάδα;

Θέλω να σας ενημερώσω για κάτι, διότι, επειδή δεν τα ξέρετε και πολύ καλά τα θέματα αυτά, έχετε μία άποψη ότι το μη κερδοσκοπικό ιδιωτικό πανεπιστήμιο είναι ένα πανεπιστήμιο…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** …(δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρία μου, θα σωπάσετε επιτέλους; Αν δεν μπορείτε, περάστε έξω!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είμαι πανεπιστημιακός!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Περάστε έξω! Δεν είναι υποχρεωτικό να είστε στην Αίθουσα!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Επικριτής είστε; Βγάζετε έξω από την Αίθουσα όποιον θέλετε;

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να σας ενημερώσω ότι πολλά από τα μεγάλα αμερικάνικα πανεπιστήμια δεν είναι κερδοσκοπικά, είναι όμως ιδιωτικά και έχουν τη δυνατότητα σήμερα, ακριβώς επειδή είναι πολύ πλούσια, να προσφέρουν ίση αντιμετώπιση σε όλους τους φοιτητές ασχέτως οικονομικής κατάστασης.

Ο δήμαρχος της Νέας Υόρκης, προσέφερε στο Πανεπιστήμιο Johns Hopkins 1,8 δισεκατομμύριο ευρώ, με έναν και μόνο σκοπό, να μπορεί το Hopkins να δέχεται οποιονδήποτε μαθητή αξίζει να μπει στο Hopkins και να του πληρώνει τα δίδακτρα, εάν αυτός δεν μπορεί να τα πληρώσει.

Κι εσείς, με την εμμονή σας, απαγορεύετε στην Ελλάδα να γίνει το ίδιο και μετά μας λέτε ότι είστε υπέρ της ισότητας και των ίσων ευκαιριών! Υποκριτές είστε, αναχρονιστές, κολλημένοι όχι στον περασμένο αιώνα, αλλά στον μεσαίωνα! Είναι αυτή λογική, κύριε Τσίπρα;

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

(Θόρυβος από τα υπουργικά έδρανα)

Εντάξει, ενημερωθείτε μετά από τον κ. Γαβρόγλου.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Εντάξει, κύριε Πρόεδρε, συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, απαντήστε μου σε αυτό και τελειώνω. Αν αύριο έρθει ένα μεγάλο ίδρυμα, το Ίδρυμα «Σταύρος Νιάρχος», το Ίδρυμα «Ωνάση», όπως έχει γίνει σε πολλές άλλες περιπτώσεις στη γειτονική μας Τουρκία, που μεγάλα ιδρύματα υποστηριζόμενα από σημαντικές επιχειρηματικές οικογένειες έφτιαξαν πανεπιστήμια, και πει σήμερα: «Εγώ θέλω να βάλω 500 εκατομμύρια, θέλω να βάλω 1 δισεκατομμύριο και να κάνω ένα μη κερδοσκοπικό, ιδιωτικό όμως πανεπιστήμιο, όχι δημόσιο», μπορεί να το κάνει, κύριε Τσίπρα, ή δεν μπορεί να το κάνει; Δεν μπορεί να το κάνει!

Κι εσείς για να ικανοποιήσετε κάποιες δικές σας αριστερές μειοψηφίες στερείτε αυτή τη δυνατότητα από τη χώρα. Γι’ αυτό να απαντήσετε, εάν θέλετε πραγματικά να διευρύνετε τη συζήτηση στα ζητήματα παιδείας.

Ως προς τα υπόλοιπα, το μόνο το οποίο μπορώ να σας πω είναι ότι με τη δική σας αλαζονική πρώτη τοποθέτηση, δεν περιφρονήσατε τη Νέα Δημοκρατία, περιφρονήσατε τους καθηγητές, τους φοιτητές, οι οποίοι καθημερινά εκφράζουν την απελπισία τους για το τι συμβαίνει σήμερα στο ελληνικό πανεπιστήμιο. Και σας ευχαριστώ πάρα πολύ που τους βοηθήσατε πραγματικά να καταλάβουν ότι δεν μπορούν να περιμένουν τίποτα πια από εσάς.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Τον λόγο έχει ο Πρωθυπουργός κ. Αλέξης Τσίπρας για τη δευτερολογία του για δέκα λεπτά.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Μπορώ να έρθω στο Βήμα;

**ΠΡΟΕΔΡΟΣ (Νικόλαος Βούτσης):** Ναι, έτσι είναι η διαδικασία. Είναι για δέκα λεπτά και γενικώς υπάρχει και μία ευελιξία στο χρόνο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Ευχαριστώ, κύριε Πρόεδρε.

Εφόσον είναι δέκα τα λεπτά, θα μιλήσω από το Βήμα, αφού έχουμε αυτή τη δυνατότητα.

Κύριε Μητσοτάκη, σας είπα στην πρωτομιλία μου ότι ο λόγος για τον οποίο στοχοποιείτε τα δημόσια πανεπιστήμια είναι ακριβώς επειδή έχετε μία ιδεοληψία, την οποία θα προσπαθήσω να αναλύσω σε αυτό τον χρόνο που μου απομένει, σε σχέση με τα ιδιωτικά πανεπιστήμια.

Πριν απ’ αυτό, όμως, θα ήθελα να σας ενημερώσω –για να μην υπάρχει κανένα θέμα, να μην μείνει τίποτα αναπάντητο- ότι η τροποποίηση του νόμου για το άσυλο είναι μία τροποποίηση η οποία το έχει κάνει πολύ πιο λειτουργικό από ό,τι τις προηγούμενες δεκαετίες, όπου υπήρχε νόμος για το άσυλο επί δικών σας κυβερνήσεων και βρεθήκαμε πράγματι μπροστά από αδιέξοδα, τα οποία οδήγησαν κάποια στιγμή και σε πάρα πολύ αρνητικά φαινόμενα.

Για παράδειγμα, είναι αυτό που σας είπα, ότι κάηκε το Πολυτεχνείο και δεν κάηκε επί των ημερών μας, διότι τότε πράγματι υπήρχε μια δυσλειτουργία στο νομικό πλαίσιο. Έψαχνε κάποιος να βρει μια επιτροπή να πάρει μια απόφαση, η οποία ποτέ δεν συγκροτείτο. Ήταν χρόνια στα οποία υπήρξα και εγώ φοιτητής και μέλος της Συγκλήτου του Εθνικού Μετσόβιου Πολυτεχνείου και τα θυμάμαι. Σήμερα, λοιπόν, δεν υπάρχει αυτό. Το πρυτανικό συμβούλιο μπορεί να πάρει απόφαση με την πρωτοβουλία του πρυτάνεως.

Άρα, λοιπόν, όταν ανοίγετε ένα ζήτημα και το θέτετε με τόσο έντονο τρόπο σε σχέση με το αν θα πρέπει να καταστέλλονται οι πολιτικές εκδηλώσεις, οι καταλήψεις δημοσίων χώρων, θα σας απαντήσω με απόλυτη σαφήνεια ως προς αυτό.

Το δημόσιο πανεπιστήμιο -ανεξαρτήτως του αν αυτοί οι οποίοι παίρνουν τις πρωτοβουλίες για τις συλλογικές διαδικασίες σήμερα έχουν ιδέες και απόψεις που μας αρέσουν ή δεν μας αρέσουν- από την περίοδο που γεννήθηκε, τον 16ο αιώνα, είναι αυτόνομο και οφείλει να είναι ένας χώρος όπου η διακίνηση των ιδεών –μας αρέσουν, δεν μας αρέσουν αυτές οι ιδέες- θα είναι ελεύθερη. Όταν αυτές οι ιδέες οδηγούν σε εγκλήματα, προφανώς οφείλει η πολιτεία να έχει προβλέψει τη δυνατότητα παρέμβασης.

Όμως, είναι άλλο αυτό και άλλο να γυρίσουμε σε μια λογική, η οποία δεν εφαρμόζεται πουθενά στην αστική μας δημοκρατία, σε ό,τι αφορά ιδιωτικό ή δημόσιο χώρο. Δηλαδή, σε οποιονδήποτε δημόσιο χώρο, ακόμα και σε έναν ιδιωτικό χώρο, για να παρέμβει κάποιος, πρέπει να παρέμβει με εισαγγελέα, διότι δεν μπορεί κανείς να μπει στο σπίτι κάποιου χωρίς λόγο.

Άρα, λοιπόν, ας αφήσουμε στην άκρη ένα ζήτημα, το οποίο θέλετε να το αναδείξετε –κατά την άποψή μου- για προφανείς λόγους, διότι με τα επιχειρήματά μου σας απάντησα –πιστεύω- και μίλησα με στοιχεία, μίλησα με έρευνες, μίλησα με μελέτες, αναφέρθηκα σε όσα συμβαίνουν στο εξωτερικό, όχι βγάζοντάς τα από την κοιλιά μου, αλλά από συγκεκριμένη αρθρογραφία σε έγκριτες εφημερίδες. Αναδεικνύετε, λοιπόν, ένα ζήτημα, προκειμένου να κερδίσετε πολιτικές εντυπώσεις, χωρίς να βασίζεστε σε κάποια πραγματικότητα.

Είπατε, όμως, κύριε Μητσοτάκη, στην ομιλία σας ξανά –και αυτό είναι αποτέλεσμα της διαρκούς εμμονής και ιδεοληψίας σας- ότι σε αυτό τον τόπο το αίμα από τρομοκρατικές πρακτικές έχει συγκεκριμένη ιδεολογική αναφορά. Κάνετε διπλό λάθος να επιμένετε σε αυτή την τοποθέτηση. Ήλπιζα ότι σήμερα θα την διορθώνατε.

Και κάνετε διπλό λάθος, διότι γνωρίζετε πάρα πολύ καλά ότι νεκροί υπήρξαν και από τις δύο πλευρές του ιδεολογικού χάρτη και όχι μόνο όποτε σας συμφέρει. Διότι δεν είναι μόνο τα φαινόμενα του σήμερα. Αναφέρθηκα στον Παύλο Φύσσα, θα αναφερθώ και σε άλλες περιπτώσεις, γιατί για εμάς δεν έχει σημασία μόνο αν είναι Έλληνας αυτός που επλήγη. Τα «τάγματα εφόδου» της Χρυσής Αυγής έχουν θύματα μετανάστες που ζουν στη χώρα μας και είχαμε και νεκρούς.

(Χειροκροτήματα από την πτέρυγα του ΣΥΡΙΖΑ)

Όμως, θα αναφερθώ και στο πρόσφατο παρελθόν, διότι για εμάς όση αξία έχει το αίμα πολιτικών προσώπων που έπεσαν από τρομοκρατικές ενέργειες –απόλυτα καταδικαστέες από εμάς και πιστεύω από όλο τον πολιτικό κόσμο- οι οποίοι βρίσκονταν στο ιδεολογικό πολιτικό φάσμα όχι της Αριστεράς, άλλη τόση αξία έχει και το αίμα του Νίκου Τεμπονέρα, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ)

Και δεν μπορούμε να βάλουμε στο ζύγι το αίμα των ανθρώπων που χάθηκαν.

Έρχομαι τώρα στην άλλη ιδεολογική σας εμμονή, στο θέμα του άρθρου 16. Και θέλω να σας πω, κύριε Μητσοτάκη, ότι εμείς υπερασπιζόμαστε το δημόσιο πανεπιστήμιο. Το δημόσιο πανεπιστήμιο δεν αποτελεί μια ιδεολογική σύλληψη της Αριστεράς. Γεννήθηκε σε όλο τον κόσμο αιώνες πριν από μία πραγματική ανάγκη, την ανάγκη των κοινωνιών για συλλογική πρόοδο. Όταν οι επιστήμες στον σύγχρονο κόσμο άρχιζαν να κερδίζουν έδαφος έναντι των δεισιδαιμονιών, των δογμάτων, τότε οι κοινωνίες όρισαν ως μία από τις βασικές τους προτεραιότητες την επένδυση στη γνώση.

Η γνώση, όμως, είναι ένας ζωντανός οργανισμός. Δεν μπορεί να περιοριστεί σε ορισμένα πεφωτισμένα μυαλά. Πρέπει να διαδοθεί, να εξελιχθεί, να μετασχηματιστεί σε ένα ελεύθερο πεδίο, ακηδεμόνευτο από την κεντρική εξουσία. Η πρόσβαση στη γνώση πρέπει να είναι καθολική, ανεξαρτήτως καταγωγής, κοινωνικής ή ταξικής θέσης. Έτσι γεννήθηκε σε όλο τον πλανήτη η ιδέα του δημόσιου πανεπιστημίου. Μέσα από αυτό έγιναν τα συλλογικά άλματα των κοινωνιών. Μέσα από αυτό γεννήθηκαν νέες ιδέες, νέοι προβληματισμοί, νέες απαντήσεις.

Ο δημόσιος και καθολικός χαρακτήρας του πανεπιστημίου είναι το απαραίτητο οξυγόνο για κάθε επιστήμη, την οποία θεραπεύει. Είναι αυτό που της εξασφαλίζει δύο πολύ κομβικά συστατικά για την ανάπτυξή της. Το πρώτο είναι η δυνατότητα όλων των πολιτών να έχουν πρόσβαση στη γνώση. Το δεύτερο είναι η ελευθερία έναντι κάθε λογής εξαρτήσεων από συμφέροντα, αυταρχισμούς, κάθε πιθανή απόπειρα ποδηγέτησής της είτε από την πολιτική εξουσία είτε από την οικονομική εξουσία στις μέρες μας.

Ο χώρος που εκπροσωπείτε έχει ένα δομικό πρόβλημα με αυτά τα δύο στοιχεία.

Το ένα στοιχείο είναι ότι αντιλαμβάνεστε το καθολικό δικαίωμα στη γνώση ως ισοπέδωση. Δεν γίνεται δηλαδή οι ελίτ, οι κληρονόμοι να έχουν την ίδια αφετηρία με τους υπόλοιπους θνητούς! Και τα όσα κάνατε σημαία σας περί αριστείας θα έλεγα ότι είναι ενδεικτικά γι’ αυτό. Εμείς έχουμε μία άλλη αντίληψη. Υποστηρίζουμε ένα σύστημα, το οποίο θα γεννά άριστους και άξιους, ανεξαρτήτως της ταξικής θέσης και της προέλευσης του καθενός.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εσείς, όμως, δεν ενδιαφέρεστε γι’ αυτό, γιατί έχετε ορίσει από τα πριν ποιοι είναι ή ποιοι προορίζονται για να είναι οι άριστοι, οι εκλεκτοί που έχουν προβάδισμα λόγω κοινωνικής θέσης και ταξικής προέλευσης. Οι άλλοι μπορούν να αναπαράγουν τη μετριότητά τους κάπου μακριά από τους γαλαζοαίματους μην τυχόν και μολύνουν τους γαλαζοαίματους!

Το άλλο στοιχείο είναι ότι θέλετε την εκπαίδευση προσδεδεμένη σε συμφέροντα και όχι προσανατολισμένη προς το γενικό καλό. Το λέτε ευγενικά αυτό, με σύγχρονους όρους σήμερα βεβαίως: σύνδεση της αγοράς με τα πανεπιστήμια. Δεν εννοείτε, όμως, σύνδεση, γιατί τη σύνδεση τη θέλουμε και εμείς. Εννοείτε υποταγή των πανεπιστημίων στην αγορά, η αγορά δηλαδή να είναι αυτή που θα ορίζει τον προσανατολισμό της έρευνας και την παρεχόμενη γνώση. Όταν, δηλαδή, η αγορά αποφασίζει ότι δεν την αφορούν οι κοινωνικές επιστήμες, τότε οι κοινωνικές επιστήμες θα μας είναι άχρηστες. Όταν η αγορά αποφασίζει ότι δεν είναι επικερδές να ασχολείσαι με την ιστορία, τότε να εγκαταλείψουμε την έρευνα της ιστορίας. Όταν η αγορά αποφασίζει να μην πολυσκαλίζουμε τα ζητήματα της προστασίας του περιβάλλοντος, γιατί εμποδίζουν την ανάπτυξη -κάποια συμφέροντα ιδιωτικά ενδεχομένως εμποδίζουν-, τότε να κόψουμε τα κονδύλια για έρευνα πάνω στο ζήτημα αυτό.

Όμως αν η αγορά ορίζει την παρεχόμενη γνώση, αν η εκπαίδευση γίνεται αναλώσιμο εμπόρευμα, τότε η κοινωνία καταρρέει, διότι η γνώση δεν μπορεί να λειτουργεί με όρους προσφοράς και ζήτησης.

Για μας, λοιπόν, η γνώση είναι αυταξία, ανεξαρτήτως του αν αυτός που θα πάρει ένα δίπλωμα από το πανεπιστήμιο θα έχει τη δυνατότητα να βρει μετά εργασία, γιατί αυτό είναι μια άλλη ιστορία. Φτάσαμε σήμερα σε ένα σημείο σήμερα να υπάρχει μεγαλύτερο ποσοστό ανεργίας στους απόφοιτους με πανεπιστημιακούς τίτλους σπουδών από ό,τι στους αποφοίτους του γυμνασίου και του λυκείου. Αυτό, όμως, είναι ένα ζήτημα που αφορά την αγορά. Η γνώση είναι αυταξία. Και όσο περισσότερους νέους ανθρώπους μορφωμένους έχουμε, τόσο το καλύτερο για τη συλλογική, κοινωνική πρόοδο.

Έρχομαι, λοιπόν, στο επιχείρημά σας.

Ζητάτε την ίδρυση ιδιωτικών πανεπιστημίων. Μάλιστα. Φτάσατε στο σημείονα μας πείτε ότι το Columbia συνεργάζεται με το Εθνικό Μετσόβιο Πολυτεχνείο.

(Θόρυβος στην Αίθουσα)

Εντάξει, «Κολάμπια». Με συγχωρείτε. Εγώ δεν είμαι τόσο άριστος όσο ο κ. Μητσοτάκης.

Συνεργάζεται, πράγματι, με το Εθνικό Μετσόβιο Πολυτεχνείο. Δεν εμποδίζει κάτι να συνεργαστεί και να έχει κοινά προγράμματα.

Έχετε την παραμικρή αμφιβολία ότι, αν, όπως λέτε εσείς, αλλάξουμε το άρθρο 16, θα έρθουν εδώ το «Κολάμπια» -όπως το λέτε- το Πρίνστον, το Γέιλ, η Οξφόρδη ή άλλα πανεπιστήμια, να στήσουν παραρτήματα; Θα χτιστούν στην Ελλάδα, δηλαδή, ιδιωτικά πανεπιστήμια του επιπέδου, της παρεχόμενης μόρφωσης και της ποιότητας αυτών των πανεπιστημίων στα οποία αναφερθήκατε, τα οποία έχουν φτιαχτεί από το 1700 και το 1800; Αυτό πιστεύετε; Και γιατί δεν έχει γίνει πουθενά αλλού στην Ευρώπη;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Παντού γίνεται.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης και Υπουργός Εξωτερικών):** Αλήθεια;

Ελάτε, λοιπόν, να δούμε τι γίνεται και ποια είναι η ευρωπαϊκή εμπειρία, διότι διαρκώς παπαγαλίζετε το ίδιο ψέμα με κοντά ποδάρια, τη διεθνή εμπειρία.

Ποια είναι η διεθνής εμπειρία; Δεν θέλω να αναφερθώ καν σε ιδιωτικά κερδοσκοπικά ιδρύματα. Προσέξτε: Κερδοσκοπικά ιδρύματα σημαίνει ότι οι μέτοχοι θέλουν να έχουν κέρδος και να το μοιράζονται. Ένα πανεπιστήμιο που στοιχειωδώς θα έχει ένα επίπεδο άνω του μετρίου -και δεν μιλάω τώρα για πολυτεχνική ή ιατρική σχολή, αλλά ένα πανεπιστήμιο το οποίο θα μπορεί στοιχειωδώς να επιπλεύσει- θα έχει για κάθε φοιτητή, σύμφωνα με τις μελέτες που εμείς και το Υπουργείο Παιδείας γνωρίζουμε- ετήσιο κόστος άνω των 10.000 ευρώ, χωρίς να δίνει υποτροφίες. Αν σε αυτό το κόστος συνυπολογίσει κανείς και τις υποδομές οι οποίες πρέπει να φτιαχτούν -κτήρια, εργαστήρια, υλικοτεχνικές υποδομές-, τότε χρειάζονται τουλάχιστον 50.000.000 ευρώ ως αρχική επένδυση και 10.000 ευρώ ετησίως για κάθε φοιτητή.

Πώς, λοιπόν, αυτοί θα έρθουν να κάνουν μια τέτοια επένδυση εδώ και τι είδους παρεχόμενη ποιοτική γνώση θα έχουν, αν αλλάξουμε το άρθρο 16; Εκτός και αν είναι της αρπαχτής. Διεθνώς έχουμε δει στον ευρωπαϊκό χώρο τα τελευταία είκοσι χρόνια πολλά τέτοια ιδρύματα της κυριαρχίας της νεοφιλελεύθερης λογικής, της αρπαχτής, τα οποία άνοιξαν, πήραν ό,τι ήταν να πάρουν, χωρίς να επενδύσουν σε υποδομές και την άλλη μέρα έκλεισαν. Κοινώς -θα έλεγα, πανθομολογουμένως- έχουν αποτύχει.

Πάμε, όμως, στα μη κερδοσκοπικά, γιατί φαντάζομαι ότι σε αυτά αναφέρεστε ή εν πάση περιπτώσει, γι’ αυτά αξίζει να αντιπαραθέσουμε τις ιδέες μας, γιατί για τα άλλα δεν αξίζει να αντιπαραθέσουμε τις ιδέες μας.

Στην Ευρώπη, με εξαίρεση τις χώρες που είχαν τα καθεστώτα του υπαρκτού σοσιαλισμού μέχρι το 1989 -όπου εκεί μετά έγινε «μπάτε σκύλοι αλέστε»- τα πανεπιστήμια είναι σχεδόν αποκλειστικά δημόσια, με διαφοροποιημένα καθεστώτα χρηματοδότησης. Το σημαντικό είναι το εξής: Αν κάποια πανεπιστήμια έχουν δίδακτρα, αυτό δεν σημαίνει ότι είναι ιδιωτικά. Πολλά δημόσια πανεπιστήμια στην Ευρώπη έχουν είτε τέλη εγγραφής είτε δίδακτρα.

Στην Ευρώπη, λοιπόν, δεν υπάρχει αυτό το φαινόμενο στο οποίο εσείς αναφέρεστε, κανένα σπουδαίο πανεπιστήμιο της άλλης πλευράς του Ατλαντικού να έχει πάει και να έχει στήσει πανεπιστήμιο ισότιμης αξίας με αυτά που βρίσκονται στην άλλη πλευρά του Ατλαντικού, όπου για άλλους λόγους, ιστορικούς -δεν είναι η ώρα να τα αναλύσουμε τώρα- της γέννησης του αμερικανικού κράτους, ιδρύθηκαν πανεπιστήμια τα οποία είναι ιδιωτικά, που συμπεριφέρονται όμως με πολύ πιο αυστηρούς όρους και κριτήρια απέναντι στην παρεχόμενη ποιότητα της γνώσης από ό,τι άλλα δημόσια πανεπιστήμια.

Θα ήθελα, λοιπόν, να μου πείτε εσείς, κύριε Μητσοτάκη, ένα παράδειγμα ιδιωτικού πανεπιστημίου στον ευρωπαϊκό χώρο το οποίο να διαπρέπει και να είναι υψηλής ποιότητας σε ό,τι αφορά την παρεχόμενη γνώση.

Λέτε ότι ο ανταγωνισμός θα βοηθήσει τα δημόσια πανεπιστήμια. Αυτό δεν έχει φανεί πουθενά να έχει συμβεί ούτε σε ό,τι αφορά στον χώρο της δευτεροβάθμιας εκπαίδευσης. Εκεί, βεβαίως, είναι άλλα τα κριτήρια, διότι υπάρχει κεντρικός έλεγχος της παρεχόμενης γνώσης από το κράτος, του προγράμματος σπουδών, ενώ η ακαδημαϊκή κουλτούρα δεν θα έπρεπε ποτέ να μας επιτρέπει τη σκέψη να παρεμβαίνει το κράτος στην έρευνα και στην παρεχόμενη γνώση και στο πλαίσιο μέσα στο οποίο ανθίζει η γνώση στην ακαδημαϊκή κοινότητα και στον χώρο της τριτοβάθμιας εκπαίδευσης.

Πείτε μου, λοιπόν, ποιο παράδειγμα ιδιωτικού πανεπιστημίου στην Ευρώπη έχετε εσείς στο μυαλό σας, στο οποίο η παρεχόμενη γνώση να είναι υψηλού επιπέδου και ποιο παράδειγμα έχετε να μου παραθέσετε στο οποίο ο ανταγωνισμός βοήθησε ή θα μπορούσε να βοηθήσει τα δημόσια πανεπιστήμια, τα οποία έχετε στοχοποιήσει κατά τα άλλα, δυσφημίσει και εξευτελίσει όλο αυτό το διάστημα.

Ας αναφερθούμε τώρα στο σημαντικότερο ερώτημα, το οποίο θα ήθελα να σας καταθέσω. Τι θα γίνει με την πιστοποίηση των προγραμμάτων σπουδών και τα επαγγελματικά δικαιώματα; Με ποιους τρόπους θα εισάγονται οι φοιτητές σε αυτά τα πανεπιστήμια;

Η Νέα Δημοκρατία, ως γνωστόν, προτείνει τη μείωση του αριθμού των εισακτέων και τον καθορισμό των βάσεων από κάθε τμήμα, κάτι που θα οδηγήσει σε ακόμη μεγαλύτερη συρρίκνωση του αριθμού των εισακτέων στα δημόσια πανεπιστήμια. Την ίδια στιγμή που κάνει αυτό, χύνει κροκοδείλια δάκρυα για το ότι οι νέοι μας φεύγουν για να σπουδάσουν σε άλλες χώρες και, άρα, η ίδρυση των ιδιωτικών πανεπιστημίων θα μπορούσε να τους κρατήσει στη χώρα μας. Με άλλα λόγια, η Νέα Δημοκρατία έχει μία πολιτική που αντικειμενικά δημιουργεί –ή επιχειρεί να δημιουργήσει- πελατεία για τα ιδιωτικά πανεπιστήμια, χωρίς να έχει κανένας εκ των προτέρων εξασφαλίσει την ποιότητα της παρεχόμενης γνώσης σε αυτά.

Βεβαίως, αν θέλετε να αναλύσουμε ακόμα περισσότερο το φαινόμενο της φοιτητικής διαρροής στο εξωτερικό, θα δούμε ότι αυτή η φοιτητική διαρροή χωρίζεται σε δύο κατηγορίες, στους κληρονόμους που είπα πιο πριν, δηλαδή τα παιδιά της ελίτ που δεν πιστεύω ότι θα θελήσουν ποτέ να χάσουν την ευκαιρία εφ’ όσον θα έχουν την οικονομική δυνατότητα να σπουδάσουν στο «original» και στο καλό ιδιωτικό πανεπιστήμιο του εξωτερικού, στο Πρίνστον, στο Γέιλ και στο «Κολάμπια»…

(Γέλωτες από την πτέρυγα του ΣΥΡΙΖΑ)

…και στα παιδιά της μεσαίας τάξης, τα οποία εξαιτίας του γεγονότος ότι απέτυχαν να μπουν σε ένα δημόσιο πανεπιστήμιο στην Ελλάδα και ακριβώς επειδή υπάρχει αυτή η ευλογία, θα έλεγα εγώ, ότι η ελληνική οικογένεια θέλει και επιμένει τα παιδιά να μορφωθούν –βέβαια στο παρελθόν ήθελε μονάχα γιατρούς και δικηγόρους, αλλά αυτό το στερεότυπο αρχίζει να διαλύεται και η αγορά εργασίας μάς οδηγεί στο να διαλύεται- φεύγουν στο εξωτερικό, εξαντλώντας κάθε δυνατότητα χρηματοδοτικής επάρκειας των οικογενειών τους.

Αυτά τα παιδιά, λοιπόν, που θα τους δίνετε τη δυνατότητα –όχι βεβαίως αδαπάνως- να σπουδάσουν σε κάποιο ελληνικό πανεπιστήμιο, τι πτυχία θα παίρνουν; Δεν εξετάζω καθόλου την παρεχόμενη γνώση και την ποιότητά της, αλλά το τι πτυχία θα παίρνουν. Τι θα γίνει με την πιστοποίηση αυτών των προγραμμάτων και τι θα γίνει με τα επαγγελματικά τους δικαιώματα;

Εμείς, λοιπόν, κύριε Μητσοτάκη, λέμε ότι αυτά τα ζητήματα είναι πάρα πολύ σημαντικά και είμαστε ανοικτοί σε έναν πάρα πολύ ουσιαστικό διάλογο με επιχειρήματα. Να τα κουβεντιάσουμε ένα προς ένα. Δεν έχουμε, όπως λέτε, ούτε ιδεοληψίες ούτε παρωπίδες για κανέναν. Έχουμε απόψεις ισχυρές. Μπορεί να διαφωνείτε μ’ αυτές, αλλά έχουμε απόψεις και επιχειρήματα.

Βεβαίως, έχουμε και εναλλακτικό σχέδιο, προοπτική και όραμα για την αναβάθμιση της παρεχόμενης τριτοβάθμιας εκπαίδευσης στη χώρα μας. Γι’ αυτό και λέμε ότι η μόνη λύση είναι η αναβάθμιση των δημοσίων πανεπιστημίων, η οικονομική τους ενίσχυση, η ενίσχυση σε διδακτικό και ερευνητικό προσωπικό.

Αυτό βεβαίως εσείς, κύριε Μητσοτάκη, πρέπει να το ξέρετε, γιατί έχετε και ένα παρελθόν, το οποίο δεν μπορούμε να ξεχνάμε. Το 2014 ήσασταν εσείς στη κυβέρνησή σας Υπουργός Διοικητικής Μεταρρύθμισης και η κυβέρνηση Σαμαρά τότε προχώρησε σε μαζικές απολύσεις περισσοτέρων από χίλιους εξακόσιους διοικητικούς υπαλλήλους των μεγαλύτερων πανεπιστημιακών ιδρυμάτων της χώρας, προκαλώντας την απότομη υποβάθμιση των υπηρεσιών τους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εσείς ήσασταν! Ο καθένας, λοιπόν, έχει την ιστορία του και οι απόψεις τις οποίες καταθέτει δεν μπορεί να είναι ξέχωρες από το παρελθόν και από την ιστορία του.

Άρα, λοιπόν, κύριε Μητσοτάκη και τότε ο Υπουργός Παιδείας χαρακτήριζε ως φέουδα ανομίας τα πανεπιστήμια, όπως κάνετε κι εσείς σήμερα. Όμως, εσείς ήσασταν αυτοί που απαξιώσατε τα δημόσια πανεπιστήμια.

Εμείς, λοιπόν, λέμε οικονομική ενίσχυση σε υλικοτεχνικές υποδομές, σε προσωπικό, στον εξορθολογισμό της δομής τους με ίδρυση νέων τμημάτων, με νέα γνωστικά αντικείμενα, δηλαδή αυτό που κάνει τώρα με σχέδιο, υπομονή και εξαιρετική επιμέλεια το Υπουργείο Παιδείας, όπου έχει φτιάξει μια νέα αρχιτεκτονική για τα ιδρύματα τριτοβάθμιας εκπαίδευσης στη χώρα μας με συγχωνεύσεις εκεί όπου συναινετικά μπορεί να γίνουν -και έχει αποδειχθεί ότι σε πολλές περιπτώσεις μπορούν να γίνουν- Τεχνολογικών Ιδρυμάτων και Ανώτατων Εκπαιδευτικών Ιδρυμάτων, με κατάργηση τμημάτων ΤΕΙ, τα οποία δεν μπορούν να δώσουν καμμία προοπτική και καμμία διέξοδο στους αποφοίτους τους. Αυτό είναι ένα σχέδιο ολιστικό για την αναβάθμιση της δημόσιας παιδείας και όχι η λογική του σουπερμάρκετ μέσα από την Αναθεώρηση του Συντάγματος.

Κλείνω, κύριε Μητσοτάκη, λέγοντάς σας το εξής. Όταν ανεβήκατε στο Βήμα, υποπέσατε για άλλη μια φορά στο λάθος να μου πείτε ότι δεν ήρθατε στο σπίτι μου να πιούμε έναν καφέ, διότι έχω κλούβες των ΜΑΤ.

Κύριε Μητσοτάκη, ξέρετε κάτι; Σας καλώ να έρθετε, ειλικρινά. Δεν θα δείτε ούτε μια κλούβα των ΜΑΤ. Δεν ξέρω εάν εσείς έχετε. Διότι πράγματι υπήρχε μια κλούβα των ΜΑΤ το 2015. Το 2016, με δική μου εντολή, όχι μόνο από εμένα, αλλά και από άλλους που διαμαρτυρήθηκαν πάρα πολύ εδώ στη Βουλή, έφυγαν εκατοντάδες αστυνομικοί που φύλαγαν VIP πρόσωπα για να πάνε στη γειτονιά.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Εγώ, λοιπόν, κλούβα των ΜΑΤ δεν έχω ούτε έξω από το σπίτι μου, ούτε έξω από το γραφείο μου. Εσείς, κύριε Μητσοτάκη, ήσασταν αυτοί που από το 2010 έως το 2015 είχατε γεμίσει με κάγκελα την Αθήνα, ακόμα και την πλατεία Συντάγματος και δεν μπορούσε να περάσει κανένας, δεν μπορούσε να προχωρήσει κανένας.

Ε, λοιπόν, σ’ αυτή την αστυνομοκρατούμενη Αθήνα, σ’ αυτή την αστυνομοκρατούμενη Ελλάδα για να υλοποιείτε εσείς πολιτικές του ΔΝΤ, τόσο στην οικονομία όσο και στην παιδεία, δεν θα ξαναζήσει ο τόπος μας.

Να είστε καλά!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ολοκληρώθηκε η συζήτηση της επίκαιρης ερώτησης προς τον Πρωθυπουργό.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Με τη συναίνεση του Σώματος και ώρα 12.46΄ λύεται η συνεδρίαση για την προσεχή Δευτέρα 26 Νοεμβρίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**